Farouk Beloufa - Breizh ha liesseurted\nFarouk Beloufa a zo ur filmaozer aljerian. Adalek ar bloavezhioù 1970, en em gav mouget en e vro. Yaouank-tre e tiviz tec'hout kuit a-drugarez d'ar skeudennoù. Dizoleiñ a ra Bro-Liban p'emañ ar brezel diabarzh oc'h ober e reuz e 1976. Dont a ra en-dro eus e veaj verr gant soñj ur senario a zeuio buan da wir hag e tistro da Veyrouth da filmañ e-mesk boledoù dianket hag emgannoù etre kavailhadoù. Anvet eo Nahla, ur film hir gwelet gant an holl evel unan dibar en istor ar sinema, degemeret eus ar c'hentañ eo gant al Libaniz hag emañ e-touez ar filmoù anavezetañ er sinema aljerian.\nFarouk, douget out da vat gant ar sinema ?\nAbred-kaer em boa divizet achap a-drugarez d'ar skeudennoù. Skeudennoù an dud all da gentañ, barner filmoù on bet. Tro em eus bet da c'houlennata filmaozerien hag a blije kalz din, Roman Polanski da skouer. Goude-se on bet en INC, ar skol sinema aljerian gentañ hag a zo bet diskaret buan-buan. Aet e oan neuze d'an IDHEC ha da vodadoù-studi Roland Barthes, e Pariz. Bamiñ a raen dirak Bresson, Antonioni, Godard...\nAr sinema en deus roet tro deoc'h da vont d'an estrenvro? Hag istor Nahla a grog en Egipt...\nSkoazeller Youssef Chahine e oan evit Le retour de l'enfant prodigue, e 1976 e Kaero, hag em eus gellet mont da Veyrouth e-pad teir sizhun. Ar brezel diabarzh a oa oc'h ober e reuz. Bemdez e veze tud lazhet hag emgannoù, met eno e oan em bleud, trellet zoken, hag eno eo e felle din filmañ. Distroet e oan da Aljer evit skrivañ ha klask kendrec'hiñ. Ur produer, Laghouati a asantas. Unan eus renerien gentañ an RTA eo, ar skingomz ha ar skinwel Aljerian diouzhtu goude brezel an dieubidigezh. N'hellen ket dont war ma c'hiz ken. Peurechuet eo bet Nahla e 1980.\nDaoust ha ne oa ket ur film dibosupl d'ober ?\nNe oa ket, daoust da bep tra, ar pezh ne vije ket bet posupl en Aljeria a c'helle bezañ graet el Liban. Graet hon eus diouzh ar feulster. Paouez a raemp da filmañ pa veze re zañjerus, a-wechoù e-pad un devezh pe zaou, ur wech hon eus paouezet e-pad teir sizhun diouzh renk. Ur skipailh bihan e oamp, nebeutoc'h eget dek den, aes ober ganto. En Aljer e oan pennasket, dinerzhet, o klask frankiz, e Bro-Egipt hag e Bro-Liban e oan diere. Kement-se a seblant bezañ digredus met evel-se emañ. Pep tra a oa bet dilamet diganimp em bro, ne oa ket tu da gendivizout, tu ebet da gaout un dazont. Kuitaet em eus Aljeria en diwezh e dibenn ar bloavezhioù 1980 just a-raok ma oa krog an anterinouriezh da ren ha da vac'hañ ar gevredigezh a-bezh.\nHep diskuliañ istor Nahla, e vezer bepred en entremar daou ved. Unan faltazius, hini ar ganerez Nahla, leun a bimpatromoù diwar-benn an Arabed, liammet gant an diabarzhelezh. Ha bed ar feulster, hini ar brezel emañ ar skeudennaouer aljerian Larbi war glask. Larbi oc'h-c'hwi en istor ?\nNe vez morse Larbi el lec'h ma tlefe bezañ e gwirionez, un tamm skizofren eo, un tamm dilec'hiet. Treuziñ a ra ar straedoù en ur redek e-keit ma vez an tennoù o nijal a-us dezhañ. Met bepred e vez gant e afer, met an dud all ne verzont ket se. Ijin ar sinema a zo treuzfurmiñ seurt skinofreniezh en ur perzh soutil, speredek... Dre daoulagad subjektivel Larbi e tizoloer ar brezel. Pep tra zo bet ijinet gant Larbi marteze ? N'eus forzh penaos arvesterien Aljeria o deus adkavet er skeudennoù-se un tamm brav eus o istor... ha lavaret o deus din e oant bet fromet-mat.\nChom a ra Nahla ur film a-bouez, un oberenn, ur c'hevrin. Ne zinac'hit ket anezhañ bremañ ?\nNe ran ket, ar film-se eo em boa c'hoant d'ober, frankiz ouzhpenn e oa evidon. A wir galon eo bet graet ganin. Pell eus kement emglev a vefe...\nTrugarez da Samir Ardjoum, e bennad a c'heller lenn war lec'hienn beuzglok Africultures. Aze e kaver ivez filmadurezh Farouk Beloufa.\nDaou levr a-bouez evidon :\nLes liens invisibles gant Leïla Chellabi, skrivagnerez c'hall, ganet e Maroko.\nUn thé au Sahara gant Paul Bowles, ur skrivagner amerikan en deus bevet e-pad pell e Maroko, ur film a zo bet graet diwar al levr gant an Italian Bertolucci.\nUr pennad-kaoz gant Farouk Beloufa e-kerzh Gouel ar Filmoù Douarnenez e 2008, kaset da benn gant skipailh Canal Ti Zef eus Brest.


Ekumen - Wikipedia\nAn Ekumen a zo ur c'hevread galaksiek faltazius meneget e meur a romant savet gant Ursula K. Le Guin. Tennañ a ra e anv eus ar gresianeg οἰκουμένη (ar bed annezet).\nUrsula K. Le Guin a implij anezhañ da imbourc'hiñ temennoù kevredadouriel ha denonouriel. Derc'hel a ra an Ekumen un daouzek bennak a blanedennoù annezet gant tud. Poblekaet e oant bet milionoù a vloavezhioù'zo gant Hainiz - an dud orin - ha warno o deus graet taolioù-arnod genel (da skouer war Gethen, e The Left Hand of Darkness zo baskarined eus e e annezidi). En he romantoù e ra alies gant ar ger hilf (evit Highly Inteligent Life Form) da livañ annezidi orin ur blanedenn.\nDiskaret e voe sevenadur Hain hag disoñjet e voe gant he zrevadennoù (an Douar en-o-zouez) e oa bet anezhañ. Danevelloù an Ekumen a zanevell penaoz e oa adaozet darempredoù etre ar bedoù denel. Diaesoc'h eget e darn vrasañ ar c'hevredigezhioù galaksiek faltazius eo peogwir n'eus tu ebet da vont buanoc'h eget ar goulou evit tud an Ekumen. Tout ar pezh o deus a zo an ansibl, un ardivink a ro tro dezho da gas kemennadennoù primoc'h vit tizh ar gouloù etre ar stered.\n1 Roll al levrioù\n2 Planedennoù an Ekumen\nRoll al levrioùAozañ\nRenket ez eo ar romantoù hervez kronologiezh diabarzh an heuliad, pas hervez deiziadur ag embannadur.\nThe Dispossessed (1974) - Urras-Anarres (Tau Ceti)\nThe Word for World is Forest (1976) - Athshe/New Tahiti\nRocannon's World (1964) - Rokanan (Fomalhaut II)\nPlanet of Exile (1966) - Werel (Gamma Draconis III)\nCity of Illusions (1967) - an Douar\nThe Left Hand of Darkness (1969) - Gethen\nFour Ways to Forgiveness (1995) - Yeowe-Werel\nThe Telling (2000) - Aka\nHervez renk an embannadur\nDowry of the Angyar (1964) - e The Wind's Twelve Quarters (1975) - Rokanan\nWinter's King (1969) - e The Wind's Twelve Quarters (1975) - Gethen\nVaster Than Empires and More Slow (1971) - e The Wind's Twelve Quarters (1975) - World 4470\nThe Day Before the Revolution (1974) - e The Wind's Twelve Quarters (1975) - Urras\nThe Shobies' Story (1990) - e A Fisherman of the Inland Sea (1994) - Hain, Ve, M-60-340-nolo\nDancing to Ganam (1993) - e A Fisherman of the Inland Sea (1994) - Ganam (Tadkla)\nAnother Story or A Fisherman of the Inland Sea (1994) - e A Fisherman of the Inland Sea (1994) - O\nThe Matter of Seggri (1994) - e The Birthday of the World (2002) - Seggri\nUnchosen Love (1994) - e The Birthday of the World (2002) - O\nSolitude (1994) - e The Birthday of the World (2002) - Eleven-soro\nComing of Age in Karhide (1995) - e The Birthday of the World (2002) - Gethen\nMountain Ways (1996) - e The Birthday of the World (2002) - O\nOld Music and the Slave Women (1999) - e The Birthday of the World (2002) - Yeowe-Werel\nPlanedennoù an EkumenAozañ\nKalz planedennoù zo dalc'het gant an Ekumen ha muioc'h anezho a vez dizoloet a-blaen.\nAka - Ur bed a oa bet kemmet en un doare don e sevenadur. Emañ abaoe n'eus ket pell zo dindan levezon misionerien deuet eus an Douar. Gwasket e oa bet ar sevenadur hengounel gant ur stad aotrouniek a gas ar gevredigezh a-bezh war hent an araokadenn deknologel The Telling.\nAthshe - Ur blanedenn goloet a goadegoù anvet "New Tahiti" gant tud an Douar. Poblet eo Athshe gant tud vihan ha blevek. Un drevadenn douarel a oa bet savet warni da zastum koad met distrujet e oa bet gant un emsavidigezh eus ar boblorinThe Word for World is Forest.\nGethen - anvet ivez "Winter". Ur blanedenn yen-kenañ, goloet gant skornegoù, hag annezet gant ur spesad speredek baskarin e The Left Hand of Darkness, Winter's King ha Coming of Age in Karhide.\nHain - Ar bed Kentañ, anvet ivez Davenant. Ar sevenadur koshañ en Ekumen hag andon darn vrasañ ar spesadoù speredek ennañ.\nRokanan - Anvet ivez "Bed Rocannon". An eil planedenn eus Fomalhaut, poblet eo gant tri spesad speredek Rocannon's World ha Dowry of the Angyar\nUrras-Anarres - Ur reizhiad a ziv blanedenn (annezidi pep hini a sell ouzh eben evel ouz o loar) o kelc'htreiñ en-dro da Dau Ceti. Ar Cetiz, hag a vev war an div blanedenn, a zo blevek hag o deus un deknologiezh diorroet. Rannet eo Urras e kalz broioù gant meur a sistemoù politikel; Poblet eo Anarres gant an Odoniz, divelourien anezhe. The Dispossessed; Urras is also seen in The Day Before the Revolution.\nWerel - Bed an Alterriz, hironed eus tud an Douar hag eus an dud orin, trede planedenn Gamma Draconis.\nYeowe-Werel - An trede hag ar pevare planedenn eus ur steredenn n'eo ket Gamma Daconis, hag a zo warno ur gevredigezh sklaver diazezet war ar ouenn (hag ar re zu an hini eo ar vistri).Four Ways to Forgiveness, Old Music and the Slave Women\nAdtapet diwar « https://br.wikipedia.org/w/index.php?title=Ekumen&oldid=1472563 »\nDernière modification le 4 Ebr 2013, à 18:54\nKemmoù diwezhañ degaset d'ar bajenn-mañ d'an 4 Ebr 2013, da 18:54.


Filtre en cours : 2015\nKuzul-rannvro nevez Breizh\nAn 83 c’huzulier-rannvro, nevez-dilennet goude votadegoù ar 6 hag an 13 a viz Kerzu, a oa en em vodet d’an 18 a viz Kerzu tremen e sal ar bodadennoù. E-pad an dalc’h kentañ-se e oa bet dilennet ar prezidant nevez, ar vesprezidanted, ha savet ar bodad pad. Grit anaoudegezh gant ar skipailh nevez.\nBreizh e Cop 21\nEr Guzuliadeg vedel war an hin e oa bet dileuridi eus ouzhpenn 150 bro e Pariz, etre an 30 a viz Du hag an an 11 a viz Kerzu. Rannvro Breizh he deus degaset he lod ivez evit stourm a-enep direizhamant an hin : greomp ur bilañs eus he obererezh hag eus an abadennoù o deus merket ar bloavezh 2015 war dachenn an hin !\nÉconomie Énergie Développement durable Cop 21\nAymeric Decroocq, trec’h en Daeadeg Diwanidi Breizh - Kef kengredit\nGoude bezañ erruet da gentañ er c’hevezadegoù, dirak Pierre Quiroga ha Pierre Rhimbault, eo bet trec’h an Dukarkad yaouank, Aymeric Decroocq, e Daeadeg Diwanidi Breizh Kef kengredit.\nTrofeoù sport 2015 : al loreidi\nGant 26vet Trofeoù ar sport, d’an 19 a viz Du, e oa bet loreet ar gwellañ atletourien vreizhat o deus kaset uhel livioù Breizh war ar podiomoù. Grit anaoudegezh gant al loreidi ha sellit ouzh al lid e bretagne.bzh !\nGraet ur c’hammed nevez gant Breizh Up, ar font rannvroel evit kenarc’hantañ an embregerezhioù\nE miz Ebrel tremenet e oa bet votet gant ar Vodadenn rannvroel ar font Breizh Up, savet evit skoazellañ an embregerezhioù nevezus yaouank e Breizh. Dilennet eo bet e brezidant hag an embregerezh merañ.\nÉconomie Innovation Europe\nLoreidi Trofeoù an diorren padus e Breizh\nD’an 3 a viz Du e oa bet garedonet pemp raktres skouerius gant 10vet trofeoù an diorren padus e Breizh.\nDalc’h ar 15 ha 16 a viz Here 2015 berr-ha-berr\nDileuriañ kefridioù sevenadurel nevez, kevratoù meurgêrioù Brest ha Roazhon, programm postañ arc’hant el liseoù… : an divizadoù diwezhañ hag ar pep pouezusañ eus ar breutadegoù a oa bet e dalc’h diwezhañ ar C’huzul-rannvro dre video.\n« Invest in cyber" d’ar 15 ha d’ar 16 a viz Here 2015\nAr sibersurentez a vez lakaet da dalvezout e kalz gennadoù. E Breizh, ma’z eus ur filierenn o tiorren war an dachenn-se, e vo aozet abadenn gentañ ar vodadeg aferioù « Invest in cyber ».\nArmerzh sokial ha kengret\n« Breizh Oberiant » a ro lañs d’ar c’hrouiñ obererezhioù hag implijoù\nGant Breizh Oberiant e vez harpet labour krouiñ hag obererezhioù an embregerezhioù bihan, ar c’hevredigezhioù, ar c’hevelourioù. Abaoe ugent vloaz zo emañ ar framm-se e servij an armerzh sokial ha kengret en hor rannvro.\nAl lise-mor Florence-Arthaud o tigeriñ e Sant-Maloù !\nAl Lise-mor-se, ur skouer a-fet ekosaverezh, a zigor a-benn distro-skol 2015 e Sant-Maloù. Digoret e vo ent ofisiel digwener al lise micherel, a zo bet lakaet dezhañ anv ar verdeerez Florence Arthaud aet da Anaon er bloaz-mañ, ha digeriñ a raio e zorioù d’an holl d’ar Sadorn 12 a viz Gwengolo.\nOctobre 2019 6 Août 2019 1 Juillet 2019 3 Juin 2019 4 Mai 2019 3 Avril 2019 6 Mars 2019 3 Février 2019 4 Janvier 2019 4 Décembre 2018 5 Novembre 2018 4 Octobre 2018 5\n2018 25 2017 27 2016 36 2015 31 2014 38 2013 29 2012 35 2011 30 2010 19 2009 21 2008 1


Damien Perrotin - Wikipedia\nDamien Erwan Perrotin a oa un emsaver breizhat, ezel eus Unvaniezh Demokratel Breizh (U.D.B.), bet ganet e Sant-Nazer (Liger-Atlantel) e 1972 ha marvet d'ar 27 a viz Meurzh 2014 d'an oad a 41 vloaz goude un taol-kalon.\nEzel e oa ivez eus Bonedoù-ruz Gwenrann. Er wikipedia brezhonek en doa labouret ivez.\nGanet e oa bet Damien Perrotin e 1972 e Sant-Nazer. E 2005 e teue da vezañ ezel eus an UDB.\nTizhet gant un taol-kalon e straed ar peoc'h e Sant-Nazer ar sadorn 22 a viz Meurzh 2014. En desped d'un oberatadenn ez eo marvet ar 27 a viz Meurzh. Jean-Marc Ayrault en devoa skrivet ul lizher d'e gerent. D'ar 1añ a viz Ebrel 2014 e oa bet dalc'het ul lid koun dirak ti-kêr Sant-Nazer evit enoriñ anezhañ. Ur c'hant bennak a dud a oa bet deuet.\nParoles étrusques liens entre l'étrusque et l'indo-européen ancien, 1999 (269 pajenn)\nVu des ruines, Damien Perrotin, 11 a viz Genver 2015, Sant-Nazer, embanner Penn ar Park (226 pajenn)\nFilmig atersadenn Damien Perrotin\nDamien Perrotin war data BNF\nBlog Damien Perrotin\nAdtapet diwar « https://br.wikipedia.org/w/index.php?title=Damien_Perrotin&oldid=1975168 »


Stumm eus an 17 C'hwe 2020 da 21:03\n179 okted ouzhpennet , 1 bloaz zo\nMunudoù dwb ar skritur, e blas e stourm evit ar brezhoneg hag adembannadur e dezenn\nStumm eus an 8 Gen 2019 da 15:42 (kemmañ)\nD (replaced: t a → t a (4) using AWB)\nStumm eus an 17 C'hwe 2020 da 21:03 (kemmañ) (dizober)\nD (Munudoù dwb ar skritur, e blas e stourm evit ar brezhoneg hag adembannadur e dezenn)\nSavet e voe gantañ ur skritur nevez, anvet ar ''[[skolveurieg]]'' gantañ, dre ma oa ar c'helenner brezhonek nemetañ er skol-veur hag e Breizh neuze, hag a vo anvetlesanvet ''[[falc'huneg]]'' gant e enebourien.\n*Ne rae ket gant ar ''zh'' na gant ar ''c'h'': ''eur hi zo war an hent'' (ur c'hi zo war an hent). Koulskoude e talc'he da skrivañ e anv gant ''c'h''.\n*Skrivañ a rae ''droug, mad, skrived'', e-lec'h ma skriver ''drouk, mat, skrivet'', e [[peurunvan]].\nDegemeret e voe ar skritur war un dro gant aozadurioù tost d'an Iliz ([[Bleun Brug]]) ha tost d'aran PCFtu kleiz ([[Ar Falz]]) en amzer-se.\nAr [[Bleun Brug]] hag [[Ar Falz]] a oa en amzer-se pouezusoc'h eget Dihun ha Div Yezh bremañ er skolioù katolik ha skolioù-Stad, dre niver ar skolaerien bepred, met disheñvel e oa an degouezh, rak neuze ne lavare ger tud ar vugale diwar-benn an deskadurezh, ha ne oa nemet afer ar Stad.\nHiziv ne vez implijet ar skritur-se nemet gant hiniennoù zo. N'eus ket mui eus an embannadurioù [[Brud Nevez]] nag eus ar gelaouenn heñvel hec'h anv a oa bet krouet e 1955. Ne vez ket implijet ken e titloù ar skinwel abaoe m'eo aet [[Fañch Broudig]] war e leve.\n==Orin ar yezh==\nKontrol da [[Joseph Loth]] ha [[Léon Fleuriot]], e krede dezhañ e teue ar [[brezhoneg]] eus ar [[galianeg]], ha n'eo ket eus yezh Brezhoned Enez Vreizh.\n''« Je suis persuadé que le dialecte vannetais, surtout au sud du Blavet, est une survivance gauloise peu influencée par l’apport breton, et les autres dialectes un gaulois simplement plus marqué par la langue des immigrés d’origine insulaire» (Perspectives nouvelles sur l’histoire de la langue bretonne, p. 530).''
\nNe seblant ket ket kaout heulierien skiantel o tifenn e varteazedennoù pennañ.\n==E blas er stourm evit ar brezhoneg==\nKrediñ a rae lod neuze e oa o ren ur stourm ideologel a-enep ar vroadelouriezh vreizhat. Ha goap a veze graet gant e enebourien eus e sorc'hennoùmartezeadennoù diwar-benn ar galianeg.\nLod all a soñj hiziv e klaske kendrec'hiñ ar Stad da wareziñ ar brezhoneg. Mar deo gwir n'eo ket bet selaouet.
\nHervez [[Françoise Morvan]], en dije gouzañvet « des campagnes de harcèlement téléphonique » ([[Le Monde comme si]], pajenn 132. Mar deo gwir nN'eus ket bet kaoz a se en e skridoù-eñ beprednag e lec'h all.▼\n▲Hervez [[Françoise Morvan]], en dije gouzañvet « des campagnes de harcèlement téléphonique » ([[Le Monde comme si]], pajenn 132. Mar deo gwir n'eus ket bet kaoz a se en e skridoù-eñ bepred.\n* ''Le système consonantique du breton avec une étude comparative de phonétique expérimentale'' - Thèse présentée à la facultéFaculté des Lettres de l'universitéUniversité de Rennes [[Rennes]], imp. Réunies, imp. Plihon, []; Adembannet e 2005 gant [[Label LN]], kenskr. gant [[Jean-Yves Lagadec]].\nAdtapet diwar « https://br.wikipedia.org/wiki/Dibar:MobileDiff/1866024 »


Pevare sizunvez ar Horaiz - Le Diocèse de Quimper et Léon\nAccueil - Foi et culture bretonne – FEIZ - Aviel an deiz – Évangile du jour en breton - Pevare sizunvez ar Horaiz\nEuz ar 14 d’an 20 a viz Meurz 2021\nYn 3, 14-21 (B)\n17 « Rag Doue e-neus kaset e Vab er béd, n’eo ket evid barn ar béd, med evid ma vo salvet ar béd drezañ. 18 An neb a gred ennañ n’eo ket barnet ; an neb ne gred ket ennañ a zo dija barnet, peogwir n’e-neus ket kredet en ano Mab unganet Doue.\nGwener 19 a viz Meurz\nGouel-meur Sant Jozef, pried ar Werhez Vari\nMz 1, 16.18-21.24a\n16 Tad eo bet Jakob da Jozef, pried Mari, an hini a zo bet mamm da Jezuz anvet ar Hrist.\n24 Goude beza savet euz e gousk, e reas Jozef evel m’e-noa lavaret dezañ Êl an Aotrou.\npe : Lk 2, 41-51a\n— « Perag beza klasket ahanon ? Ha ne ouieh ket, eo red din beza e ti va Zad ? »


Pajenn:Morvan - Kenteliou hag istoriou a skuer vad evit ar Vretoned, 1889.djvu/154 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/154\nsantel, ar voalen laket dezhi var he bez gant sant Joseph d’an deis ma vouent eureujet.\nAr voalen pe ar bizaou-ze a voa chomet en douar santel etre daouarn eur iuzev. Lignez ar iuzev-ze e devoa dalc’het mad d’ar voalen-ze, zoken goude ma voue distrujet Jeruzalem ha caset ar iuzevien ama hag ahont. Gouzout a reant da biou e voa bet, hag he c’has a reant gantho eleac’h ma zeant, petra bennak m’e devoa nebeut a dalvoudegez evitho. An oll a voar ar iuzevien a zo mirerien.\nEur iuzev eul al lignez-ze a deuas da chom da Rom vardro an decvet cantvet, hag en em lakeaz eno da ober kenvers gant arc’hant, perlez, mein prisius.\nGoalen ar Verc’hez a ioa en he denzor. Hogen er mare-ze ive Hug, gouarner euz a gear Chiusi, a zemezas d’ar brinsez Judith nizez d’an Impalaer Othon trede. Judith a garie en em ficha caer, ar pez ne d’eo ket eun dra rouez etouez ar merc’hed. Cas a reas da Rom, da brena dezhi abenn he eured mein prisiuz hag a bep seurt braoenteziou, eun den hag en em anaie mad dioc’h an traou-ze.\nAn den-ma a reas mad he gevridi, ha dre chans e tigouezas e ti ar iuzev a ioa goalen ar Verc’hez etre he zaouarn. Hema, evit guerza hirroc’h traou all, a roaz ar voalen couls lavaret var ar marc’had, rak dirag he zaoulagad e devoa nebeut a dalvoudegez.\nSetu eta ar relek santel o vont, euz a zaouarn ar marc’hadour iuzev, etre daouarn ar fougerez Judith.\nHouma, evit doare, ne blijas nemeur ar voalen-ze dezhi ken nebeut ; ne c’have ket marteze skeduz avoalc’h, ha neuze ne grede ket marteze e voa hounnez goalen ar Verc’hez.\nAn itron-ma ta a lezaz ar voalen en he c’haset,\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/154&oldid=161944 »\nKemmoù diwezhañ degaset d'ar bajenn-mañ d'an 11 Mae 2020, da 16:39.


Raktres Kamishibaï : dazont ar raktres skoazellet e 2014 - Redadeg\nRaktres ar skolioù\nDegemer al lec’hienn > br > Mignoned ar Redadeg > Raktres Kamishibaï : dazont ar raktres skoazellet e 2014\nRaktres Kamishibaï : dazont ar raktres skoazellet e 2014\nBreizh ha Katalonia\nAet eo Celine Soun gant an Anaon\nYaou 19 a viz Here 2017\nKuzul-Meur departamant Penn ar Bed en deus bet c’hoant abaoe meur a vloavezh da reiñ ul lañs nevez d’ar brezhoneg.\n4 c’hevredigezh, dindan sell Ensellerezh an Deskadurezh Stad, Sked, Mervent, KLT hag An Oaled a zo o labourat er skolioù publik youlek evit lakaat da dañva ar yezh hag ar sevenadur e kelc’hiadoù 1, 2 ha 3. War-dro 8 000 bugel o devez tro da gemer perzh er c’hentelioù-se, renet gant un 30 kelenner bennak.\nPal an diorren a zo digeriñ spered ar vugale war an endro dezho ha lakaat anezho da gompren pouez ar yezh e pep lec’h : war anvioù familh, anvioù-lec’h, liammoù gant ar re gozh, eskemmoù gant ar vrezhonegerien, mojennoù ar vro…\nUr bern temoù a vez desket er skolioù a-hed ar bloavezh skol: al livioù, ar c’horf, an dilhad, al loened, an ti, ar boued, ar maez…\nAr perak: an diouer\nBodadegoù labour a vez bep an amzer holl asambles evit en em stummañ pe ivez eskemm war ar vicher gelenn hag en em soñjal war an dazont.\nPep hini a sav e zafar pedagogel met merzhet ez eus bet un diouer a levrioù e brezhoneg plijus ha diouzh ar c’hiz hag a vefe mat da gaout evit klozañ ar prantadoù gant un istor buhezek, gouest da sachañ evezh ar vugale e brezhoneg ha, war memes tro, bras awalc’h da vezañ gwelet mat gant ur c’hlasad a-bezh.\nKamishibai ho peus lavaret ?\nKamishibai (« pezh-c’hoari war baper») a zo un doare kontañ e Bro Japan, ur c’hoariva bihan e lec’h ma vez diskouezhet istorioù dre skeudennoù dirak an arvesterien.\nAr c’hamishibai a zo bet graet gant paper e penn kentañ. Skeudennoù a veze lakaet da dremen e-barzh ur c’hoariva bihan anvet butaï (leurenn) e koad pe gartoñs gant 2 pe 3 dor.\nLakaet e veze en e sav war un daol pe (aliesoc’h) war ur marc’h-houarn pa veze er straedoù.\nPep tamm paper a zispleg un tamm eus an istor. N’ez eus warnañ nemet ur skeudenn dreset (emañ an destenn en a-dreñv en un urzh ispisial).\nEmvodoù a zo bet dalc’het hag, a drugarez da Vediaoueg ar Gapusined, graet ganto un dibab levrioù e-keñver hor c’hoantoù, hon eus dibabet 26 levr. Pep kevredigezh a vo ganti daou rummad klok eus ar 26 levr-mañ ha kement all a vo evit ar Vediaoueg evit he c’henskoazell.\nAr gwirioù war al levrioù\nHervez lezenn hon eus pourchaset ar gwirioù ha marc’hataet anezho a-wechoù digant kement ti-embann ha deut omp a-benn da bakañ anezho evit 26 diouto.\nKement levr a zo bet troet e brezhoneg war 3 live yezh evit gellet implijout anezho gant bugale a bep seurt live : troïdigezh rik, live etre ha live deraouidi.\nArc’hantiñ ar raktres\nE 2013 hon bet eus savet ur raktres ha kinniget anezhañ d’« AR REDADEG » a ra war-dro diorren ar brezhoneg ha paket hon eus ar priz kentañ, da lavaret eo 12 270 euro. An Oaled, e penn ar raktres, en deus lakaet 6 000 euro en abadenn. Ar peurrest a zo bet degaset gant Kuzul an Departamant (3 000 euro) ha Kuzul Rannvro Breizh (1 500 euro).\nLec’hienn bet savet gant SPIP 3.1.7


Pajenn:Le Gonidec - Bibl Santel pe Levr ar Skritur Sakr, eil levr.djvu/85 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/85\nDispac’h a-énep Jérémias.\n1. Ar gér-man̄ a zeûaz dioud ann Aotrou da Jérémias, ô lavarout :\n2. Saô, ha diskenn da dî eur pôder, hag énô é klévi va geriou.\n3. Hag é tiskenniz da dî eur pôder, hag hén̄ a labouré war hé rôd.\n4. Hag al léstr prî a réa gand hé zaouarn, a dorraz, hag hén̄ a réaz gan̄t-han̄ eul léstr all, ével ma kavaz-mâd hé ôber.\n5. Ha gér ann Aotrou a zeûaz étrézég enn-oun, ô lavarout :\n6. Ha na hellinn-mé két ôber ac’hanoc’h, ével ar pôder-zé, tî Israel, émé ann Aotrou ? Chétu ével ma éma ar prî é dourn ar pôder, ével-sé émoc’h c’houi em dourn, tî Israel.\n7. P’am bézô komzet a-éneb eur vrôad pé a-éneb eur rouan̄télez, évid hé dic’hrisienna, hag hé dispenna, hag hé c’hâs-da-gét ;\n8. Mar grâ ar vrôad-zé pinijen eûz ann drouk évit péhini em bôa hé gourdrouzet, em bézô keûz ivé va-unan eûz ann drouk em bôa mennet ôber d’ézhi.\n9. P’am bézô komzet é-gounid eur vrôad pé eur rouan̄télez, évid hé sével hag hé startaat ;\n10. Mar grâ drouk dirâk va daoulagad, ha ma na zélaou két va mouéz, em bézô keûz eûr ar mâd em bôa mennet ôber d’ézhi.\n11. Lavar éta bréma da dûd Juda, ha d’ar ré a choum é Jéruzalem : Ével-henn é lavar ann Aotrou : Chétu mé a aoz droug enn hoc’h énep hag a zoaré ménosiou ouz-hoc’h : ra zistrôiô pép-hini eûz hé wall hen̄t, hag éeunit oc’h hen̄chou hag hoc’h ôberiou.\n12. Hag hî hô deûz lavaret : Dic’héd omp deuet ; war heûl hor ménosiou hon-unan éz aimp, ha pep-hini ac’hanomp a rai hervez direizted hé galoun.\n13. Râk-sé ével-henn é lavar ann Aotrou : Goulennit digan̄d ar brôadou : Piou en deûz klévet traou kenn argarzuz hag ar ré é deûz gréat gwerc’hez Israel ?\n14. Ann erc’h hag hén̄ a hell dilézel ménésiou al Liban ? Pé ann douréïer frésk a réd war ann douar hag hî a hell béza kaset da hesk ?\n15. Koulskoudé va fobl en deûz va an̄kounac’héet, oc’h ôber sakrifisou gwân, oc’h en em voun̄ta enn hô hen̄chou, hag é raven̄chou ar c’han̄tvédou kôz, hag ô kerzout enn-hô dré eunn hén̄t dibleûstret,\n16. Évid tenna ann en̄krez war hô douar, hag eur c’houiban peûr-baduz. Kémen̄d-hini a dréménô dré-z-han̄, a vézô saouzanet, hag a hejô hé benn.\n17. Ével eunn avel loskuz é skiñinn anézhô dirâg hô énébour ; va c’hein, ha nann va daoulagad a drôinn out-hô ô deiz hô c’holl.\n18. Hag hî a lavaraz : Deûit, ha mennomp ménosiou a-énep Jérémias : râk na ziouérô két a vélek évid al lézen, a zén fûr évid ar c’huzul, a brofed évid ar gér : deûit, ha skôomp war-n-ézhan̄ gan̄d hon téôd, ha na lékéomb évez é-bed oud hé holl c’hériou.\n19. Laka évez ouz-in, Aotrou, ha sélaou mouéz va énébourien.\n20. Hag ann droug a rôeur évid ar mâd, pa doullon̄t eur béz évit va éné ? Az péz koun pénaoz ounn bét savet dira-z-od, évit goulenn vâd évit-hô, hag évid distrei da frouden diwar-n-ézhô.\n21. Râk-sé rô hô bugale d’ann naoun, ha laka-hi da gouéza dindân ar c’hlézé : ra zeûiô hô gragez héb hô bugalé, ha da in̄tan̄vézed : ra vézô hô ézéc’h lékéat d’ar marô, ra vézô hô zûd-iaouan̄k lazet gan̄d ar c’hlézé er brézel.\n22. Ra vézô klévet garm ô ton̄d eûz hô ziez, râk té a zigasô al laer war-n-ézhô war-eunn-taol ; ô véza ma hô deûz kleûzet eur poull évit va faka, hag hô deûz kuzet lindagou dindân va zreid.\n23. Hôgen té, Aotrou, a oar ann holl guzuliou hô deûz gréat em énep évit va laza ; na zistol két hô fallagriez d’ézhô, ha na denn két hô féc’héjou a zira-z-od ; ra vézin̄t diskaret dirazod, dispenn-hi é amzer da frouden.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/85&oldid=157199 »\nKemmoù diwezhañ degaset d'ar bajenn-mañ d'an 25 Meu 2020, da 10:42.


Buhez ar Sent/1912/Gaëtan - Wikimammenn\nBuhez ar Sent/1912/Gaëtan\n◄ Jezus-Krist war Mene Thabor Gaëtan Sisinnius ►\nN’haller ket bevan er skoliou bras evel m’oa skol-veur Padou, hep gwelet forz skoueriou fall. Hon zant ne baouezas tamm da vezan war evez, ha tremen a reas glân dre an holl danjeriou, evel ma tremen ar bann-heol dre ar fank hep bezan sôtret en neb doare. Ne falveze ket gantan heuilh ar yaouankizou-all ; gwisket gant dilhad gros ha dister, ne zaremprede nemet ar beorien. E dad en devoa mez gantan hag a rebechas d’ezan ne ouie mui derc’hel e renk. Hen a dave ; eun devez, koulskoude, e reas eur respont treut d’ezan ; epad e vue e ouelas d’ar pec’hed-ze.\nAn Dheatined, ouspen an tri le ordinal, a rê c’hoaz an hini da vevan er baourente ar vrasan ; ne dleent kaout nag arc’hant, na leve en nep doare ; ne dleent ket, zoken, mont da c’houlenn. Gedal a renkent an aluzennou a vije digaset, aneze o-unan, gant an dud vat. « An hini a vag al lapoused hag a wisk bleun ar mêziou a ouezo pourvei da ezommou e vugale, a lavare Gaëtan. » Hag en gwirione, biskoaz Providans Doue n’o dilezas. Ober a rê miraklou kentoc’h eget lezel e zervijerien en dienez.\nAdtapet diwar « https://br.wikisource.org/w/index.php?title=Buhez_ar_Sent/1912/Gaëtan&oldid=38059 »\nKemmoù diwezhañ degaset d'ar bajenn-mañ d'an 3 Gou 2012, da 11:24.


Louzeier ha louzaouiñ e Breizh | Becedia\nLouzeier ha louzaouiñ e Breizh\nAozer : Christophe Auray / Genver 2021\nBras eo perzh al louzeier e medisinerezh pobl Breizh. Graet e veze gante evit pareañ a bep seurt kleñvedoù tud ha loened. Diwar testenioù tud diwar ar maez ha dastumadegoù folkloristed an XIXvet kantved e c’heller adkavout ul lodenn eus al louzaouerezh-se.\nAnavezout al louzeier\nDastumet e vez al louzeier-pareañ er gwenodennoù, er pradeier ha diwar ar c’hirzhier. Tro d’an tier avat e kaver ar pep brasañ anezhe, e lec’h ma vez aezet o anavezout. Lod anezhe, roueshoc’h, a vez gounezet el liorzh zoken.\nDre gomz, a zen da zen e vez treuzkaset ar ouiziegezh-mañ. Alies e vez kaoz en hengoun eus santadurioù an dud bet louzaouet e-giz-se. Diouzh he doare, diouzh he liv ha diouzh he c’hwez, hep mank ebet, e vez taolennet pep louzaouenn hag he c’hefridi-pareañ. Afer-se ez eo talvoudus ar skrid evit sikour anavezout al louzeier ha streviñ ar sevenadur stag oute.\nEvit fardañ ul louzou-pareañ e ranker dastum louzeier, o mirout hag o aozañ. Diouzh koulz ar bloaz ha diouzh deiziadoù strizh e vezont dastumet : en Nevez-hañv e vez dastumet c’hwervizon ; da Ouel-Yann pe da Ouel ar Sakramantoù e vez dastumet skav.\nLakaet e vez ar pep brasañ eus al louzeier-se da zisec’hañ evit ma c’heller ober gante seul taol ma teu ar c’hleñved war-wel. Reoù all a vez miret en alkol (delioù-bleuñv lis) pe en eoul-plant (bleuñv kantoull).\nDiouzh ar c’hleñved emañ pep louzaouenn hag ar mod d’ober ganti. An tizanoù (dour-bervennoù) a vez implijet an aliesañ. Evet e vezont (iliav-douar) pe ledet war ar boan (skav war ar c’hroc’hen, takennoù dour bokedoù-glas war an daoulagad). Gant tretoù pe pegoù a vez graet kentoc’h war goulioù diavaes ar c’horf (kroc’hen, bloñsadenn, arouez-laezh). Ul lodenn eus ar plant a c’heller lakaat war-eeun war ar gouli (krampouezh-mousig war ur gouli, chug louzaouenn-ar-gwenanennoù war ar…gwenan). Kataflamoù a veze graet alies gwechall evit soagnañ poanioù ar c’hoiñ pe an alaniñ, re an dud koulz ha re al loened. En deizioù a-vremañ avat e kaver gwell soagnañ poanioù an analiñ dre enanaladennoù (tin, rosmani, skav).\nRemedoù hud Breizh\nAn arvezegezh zo dezhi remedoù ne c’hell ket ar skiant degemer avat. Strevet e vezont gant forzh piv pe gant hiniennoù zo, pareourien, gwellaerien, diskonterien hag all, brudet evit bezañ arbennik war an droug-mañ-droug. Sifroù ha lunioù (ar groaz paneveken) a gaver dreist-holl en doareoù-pareañ kuzh-se, a reer gante en ur zibunañ pedennoù pe en ur sellout ouzh al loar-gann pe ouzh an heol o sevel.\nEvit a sell ouzh arvezegezh al loened e veze lakaet bokedoù a-ispilh er c’hrevier evit kas ar c’hleñvedoù-red kuit, an darvouez paneveken. Evit soagnañ kleñvedoù-kroc’hen an dud e vezent implijet ivez avat : dindan dorchenn ar gwele e vezent lakaet neuze.\nEn em dreiñ a ra dibaouez implij al louzeier gant ar vedisinerezh. Diouzh ar c’hiz emañ zoken p’emaer muioc’h-mui o klask adperc’hennañ gouiziegezh bet an dud diwar ar maez, asambles gant drammoù nevez deuet war ar marc’had, dourennoù-anien paneveken.\nTeul bet troet diwar ar galleg gant Jean-Do Robin\nChristophe Auray zo mezeg loened e Breizh, doktor war Istor ar skiantoù hag an teknikoù. Abaoe 20 vloaz e vez o tastum hengoun ar bobl diwar ar maez dre e vicher. Savet en deus meur a levr bet embannet gant Ouest-France : Magie et Sorcellerie, Météo et Croyances en Bretagne, Enquête sur les remèdes traditionnels en Bretagne ha Remèdes traditionnels de paysans.


Gouel 10 vloaz Skolaj Diwan Jakez Riou - Skolaj Diwan Kemper Jakez Riou\nSkolaj Diwan Jakez Riou 1887 …\nPREZEGENN 10 VLOAZ SKOLAJ DIWAN JAKEZ RIOU\nUn devezh gouel eo hiziv, gouel 10 vloaz hor skolaj Diwan, Skolaj Diwan Jakez Riou. Gouel un embregadeg tud evit skoliata tud. Gouel kelennerien, kasourien, implijidi melestradurezh, implijidi ratreañ ha kempenn, skolajidi, kerent ha mignoned. Abaoe ma oa bet digoret hor skolaj e miz Gwengolo 1997, evel klasoù stag da Skolaj Roparz Hemon ar Releg, abaoe ma oa bet digoret eta e diadreñv teñval Kloerdi Santez-Anna e Kerfeunteun ez eus graet hent gant hor skolaj. An hent eus an deñvalijenn d’an amc’houloù hag eus an amc’houloù d’ar sklêrijenn.\nHor pinvidigezh en 10 bloavezh tremenet-mañ n’eo ket bet, gouzout a ouzoc’h a-walc’h, pinvidigezh ar madoù hogen pinvidigezh an dud. Hor madoù priziusañ eo ar pezh omp deuet a-benn d’ober da skoliata hor skolajidi, 242 skolajiad o deus graet o hentad eus ar 6vet klas betek an trede klas ganeomp.\nYa, stad a zo ennomp hiziv o c’hellout kejañ gant hor skolajidi gent a zo krog da bennadiñ hentoù ar vuhez hag a zalc’h daremprederezh gant Diwan ha gant ar brezhoneg. Stad ennomp ivez o welout en o zouez lod o sevel evit ar yezh hag evit ar vro. Fiziañs ivez o c’houzout n’eus ket bet hadet en aner hag e tiwano hag e c’hlazo danvez eostoù puilh en amzer da zont.\nGwir eo ez eus bet da doullañ hent hag erv etre diadreñv klasoù stag Kerfeunteun en deroù, ar gwellaat e Kerfeunteun, ar c’has kuit ac’hano hag an dont da staliañ hon ti-kelenn er skol-mañ bet Louis Hemon e karter Kervoazan war zouaroù parrez Penharz. Eus un ti-kelenn hag un ti-annez er memes lec’h rankout kavout bod d’hon diabarzhidi en Enez-Tudi ha goude-se e Kuzon betek bezañ degouezhet hiziv-an-deiz gant un dilojadenn ouzhpenn da rankout mont da Blogastell-Sant-Jermen. Gwir eo ez eus bet ranket talañ dibaouez ouzh diaesterioù danvezel ar pemdez e-keñver an aozioù kelenn ha lojañ.\nGwellaenn a zo bet, evelkent, a-hed an hent ha gwellaenn a vo c’hoazh. Skeiñ a reomp, anat, war-zu ur skolaj unanet ennañ ti-kelenn ha ti-annez. War-zu ar pal-se e skoomp a-gevret gant ar re o deus douget hor skolaj, gwellaet an aozioù buhez ennañ ha klasket diskoulmoù dalc’hmat da dremen dreist ar skoilhoù war e hent, ar gerent. Ma ne vije ket bet a skipailhoù stourmus ha mennet abaoe an deroù ne c’hellje ket ar skolaj bezañ bevet, hep ar c’huzulioù-merañ hag ar c’huzulioù-skoazell o deus roet eus o nerzh hag o amzer hep kontañ. Ra vint trugarekaet holl amañ, ar re ar muiañ war wel, koulz hag ar re ziglod...\nTamm-ha-tamm ez eus bet gellet sevel ur bersonelezh d’hor skolaj a zo tremenet e diabarzh Diwan a glasoù stag Skolaj Diwan Roparz Hemon da adskolaj Kemper, alese da Skolaj Diwan Kemper hag ac’hano da Skolaj Diwan Jakez Riou. Anv ur skrivagner brezhonek kernevat brudet a zo stad ennomp o tougen. Ma ‘z omp anavezet evel skolaj gant Diwan ez eus lec’h da grediñ ivez e vimp anavezet evel skolaj dioutañ e-unan gant an Deskadurezh-Stad a-barzh pell.\nKement-se holl, avat, evit gellout derc’hel gant an erv eur krog da doullañ 10 vloaz ‘zo bremañ. Reiñ d’hor skolajidi un deskadurezh a zoare dre ar brezhoneg ha reiñ dezho ar brezhoneg evel yezh er vuhez. Reiñ dezho dre ar soubidigezh barregezh war an deskiñ yezhoù, reiñ dezho c’hoant gouzout, c’hoant dizoloiñ, c’hoant rannañ gant sevenadurioù all ar bed-holl. Reiñ dezho spered a genskoazell dre ar vuhez a-stroll hag an darempredoù en ur skolaj a vent denel ha gant ar vuhez en ti-annez a dlefemp gellout kinnig en-dro d’an holl en amzer da zont. Reiñ d’an holl o gwellañ chañsoù da doullañ hent hervez o barregezhioù, pourchas skoazell da vont war-raok hag harp startoc’h evit ar re o deus ezhommoù brasoc’h.\nAnat eo ez eo un hent uhelvennek ha diaes, anat ivez e rankomp bezañ a-unan evit gellout en diraez. A-unan oc’h ober gant ar brezhoneg hag o sevel a-du gantañ. A-unan evit ma c’hello holl familhoù Breizh er c’hoanta kaout un deskadurezh dre ar brezhoneg evit o bugale.\nFiziañs am eus hiziv o welout ar pennad hent a zo bet graet, o welout ez eus bet tapet skiant gant ar skipailh hag ez omp aet war-raok. “Ar werin galonek a vezo uhelaet, setu lezenn Nomenoe” a skrive Jakez Riou en e bezh-c’hoari brudet. Salv ma teuio e gomzoù da wir ! Bevet Skolaj Diwan Jakez Riou !\nA-gleiz da zehou : Naig Gars, Loic Philippon, Nadine Urvoas, Armelle Huruguen, Padrig, Gilbert Cabon, François-Gaël Rios, Fanny, Philippe Gastoud.\nTremenet eo brav ar gouel gant amzer gaer... Gouel ar blijadur da gejañ gant tud o deus graet hent ganeomp ha da welout abadennoù prientet gant hor skolajidi a-vremañ, gant skolajidi gent ha gant arzourien liesseurt...\nUn tamm tañva da heul eus spered an devezh-se...\nLogo Diwan bev !\nUr vodadeg a feson...\nNolwenn Korbell eilet gant Didier Dréau\nDa vat gant o zon...\nKorollerez ar flamenco...\nRapourien ar c'harter : Local Muzik\nTon-bale gant Kenan ha Youenn\nUr skipailh chichant da derriñ naon an dud...\nDiv c'hoar a-unan...\nAr mestr Mael, kaner ha telennour...\nBillon, Kergourlay, gavotenn ar menez yac'h, mod Loeiz Roparz...


Kanton an Elven (1790) - Wikipedia\nKanton an Elven (1790)\nKrouet e voe Kanton an Elven e 1790 . Ur rann velestradurel ha lezvarnel hag ur bastell-vro dilenn eus Bann Gwened e departamant ar Mor-Bihan e oa. Diskaret e voe gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Peder c'humun a oa ennañ:\nAn Elven (pennlec'h),\nDilamet e voe gant ar Goñvañsion e miz Even 1793 hag adsavet gant ar C'huzul-Ren hervez ar Vonreizh bet votet d'ar 26 a viz Here 1795. Brasaet e voe ar c'hanton dindan anv Kanton an Elven ivez , gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix.\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 86\n↑ Cassini - EHESS - An Elven - Fichenn ar gumun\nAdtapet diwar « https://br.wikipedia.org/w/index.php?title=Kanton_an_Elven_(1790)&oldid=1560568 »\nKemmoù diwezhañ degaset d'ar bajenn-mañ d'an 16 Meu 2014, da 12:41.


Pajenn:Perrot - Bue ar Zent.djvu/635 - Wikimammenn\nPajenn:Perrot - Bue ar Zent.djvu/635\nan den eurus yan-gabriel perboyre\nDa eiz vla, Yan-Gabriel a oe kaset d’ar skol da Vontgesty ; er c’hatekiz, hen a chilaoue ar gwellan ; karet a rê lenn bue ar zent ; ober a rê katekiz d’e vreudeur ha d’e c’hoarezed ; d’ar zul, ar re ne vezent ket bet en oferen-bred a veze digollet gant Yan-Gabrielig, a ouie displegan mat, pa deue d’ar gêr, kement tra a veze bet lavaret er gador : « P’eo gwir e prezegez ken mat, a lavared d’ezan a-wechou, e vezo red d’it mont da veleg ! »\nKoulskoude, e dad en devoa c’hoant d’hen derc’hel er gêr, abalamour ma oa ar c’hosan ; mes grêt e oe kement warnezan ma lôskas e vab da vont d’ar skolach da Vontauban.\nDa driouec’h vla, ec’h eas eus a Vontauban da Bariz, goude bezan lavaret en hent kenavo d’e vamm, he devoa e laket war hent ar velegiach, dre he fedennou, he skoueriou hag he c’henteliou.\nPemp bla goude, d’an 23 a viz gwengolo 1825, e oe beleget. C’houec’h vla goude, e vreur Loeiz a varve war vor, en eur vont d’ar Chin. Adalek neuze, n’en devoa ken c’hoant nemet da gemer e blas ; tri bla e oe lezet da c’houlenn ; erfin, d’an 21 a viz meurz 1835, e c’hallas kemer al lestr en Havr-neve ; d’an 9 a viz gwengolo war-lerc’h, e touare er Chin, ha d’an 10 a viz meurz 1836, en em gave er c’horn douar ma tlee embann ennan hano Jezuz-Krist. Eiz mil leo en devoa grêt.\nDeski a reas yez ar vro epad daou vla, hag en miz genver 1838 e oe galvet da vont da brezek ar fe d’ar Hou-Pe. E iliz a oa eus ar re baouran : peder moger hag eun doen\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/635&oldid=140927 »


Doaré stuzia an douarou - Wikimammenn\nDoaré stuzia an douarou\n◄ Naoved Pennad. — Loënnet an tiegues Doaré stuzia an douarou Unecved Pennad. — Guergéou ha doaré ober ar sit ►\nDOARÉ STUZIA AN DOUAROU, DA LAVAROUT LACAD EOSTOU AN EIL GOUDĖ ĖGUILĖ.\nNem zistérad a ra an douar ô roei alies eost envel : al louzeier e c’honéont, ha naz peus nemet pennou fal.\nAn neb a zivag é zouar a scanva é ialc’h\nDisclériadur an doaré stuzia.\nEvit an dud gouiec er gonnidégues, gouzout stuzia zo gouzout ar c’hiz dazéa ha da lacad an éostou an eil var lec’h éguilé gât squiant, doc’h dalvoudégues an douar ha doc’h an teil eller caout. Ar c’hiz stuzia, pa zeo gouézet mad, a zilouza an douar ac e quendalc’h dru avoalc’h evid caout, gât an nebeuta mizou ac an nebeuta labour, ar guella ac an talvoudussa eostou. Ar gouiegues-zé zo, da lavarout mad, dianavézet er vrô, lec’h heulier eur c'hiz fal ha disquiantuz, a zo evit eun dra bennnag ô virout ar gonnidegues douar da vellad en hon touez. Evel-sé, Pé quer fal eo ar c’hiz stuzia euliet er vro.\ner c’hiz stuzia tri bloaziad, é heulier an aliessa er vro, é lequeer doc’h-tu meur a vech it var lec’h id, ac a zigasser an douar quer louz ha quen divag, ma nalquet mui, ben eun nebeut bloavechou, rei eost mad ebet ; al louzeier teuont da groc’henni quement an douar, ma neller quet mui é laboura ; neuzé an dud dré ma renq é zilézel, a gred en deus ezom éana. Ar Doaré stuzia euliet é Querné en douarou mad. c’hiz stuzia fal-zé zo, en douarou mad, quanta bloaves, guinis teillet ; an eilvet bloaves, querc’h ; an drédé, eils pé guinis-tu. An avalou douar, pânes, betterabes, adet nebeut, né vezont quet laquet aquétus avoalc’h en hô zro, er c’hiz-ma, ma alfent é guellad calz.\nEn douarou scân.\nEn douarou scân, é tigorer ar stuz gât eun éost evit nétaad ha guellaad ; ober reer goudé daou éost divagus ha louzaoüz, evel er c’hélen discoezet bremaïc : quenta bloaves, it-tu luduet ; eil, segal téillet, trédé, querc’h.\nGoudé reer adarré envelep quiz, eb tam éan na chenchaman, nemet an nebeut brouscon c’houennet ac ar melchenou a zeuont avechou ha dré zigouez, ô nem lacad ivez, en douarou-mâ, a amzer-e-amzer, etré an idou adet an eil goudé eguilé.\nEn darn pinvidica ac ar guella labouret demeus Quiz stuzia al Léon ned eo quet calz squiantussoc’h ; mes muioc’h a boët loënnet é lequer enô. al léon, ar c’hiz stuzia ned eoquet calz squiantussoc’h. Evid guir, muioc’h a voët loénnet é léquéont enô ; mes, eguis lec’h-al, é réont id var lec’h id ; al lin, a zo quer divagus dan douar, adet el léon a zachennou vraz, vez laquet, eb squiant, aroc pé varlec’h an daou it zo ô nem eulia. Couscoudé, an douarou stuziet eguissé né zéanont biquen ; quenderc’hel a réont da deurel eost, dré ma zint quen trézec en no zoaré ha quer mad, ha conzien dan dremp é caver en aod pez a guérer, pétraman er c’hériou pa mer a guichen. Al beza talvoudussoc’h, velato, da lacad doc’htu meur a eost divagus. an eil goudé éguilé, pa eo founus an tremp ha pinvidic avoalc’h an douar evid gonzanvi an doaré stuzia-zé eb falaad ; ha dar priz é ma hô ziéguéchou, ar gonnideien deus an arvor rencont Quelen eur c’hiz stuzia eus al Leon neller ober nemet en douarou dreist-ol.\ntenna calz doc’h hô zouar ; mes fal a vizé eulia hô c’hiz en douarou dister pé daou-anter. Cetu amâ eur c’hélen demeus an doaré-zé : quenta bloaves, brouscon teillet ; eil, guinis gât bezin ; trédé, querc’h ; pévaré, lin ; pempvet, eils ha melchen, trempet gât bezin ha teil mesquet ; c’houec’hvet, melchen. Ar melchen a jom daou pé dri bloas ; goudé-zé é léquéont guinis, ac é heuliont adarré ar c’hiz-ma, en oc’h é asten pé é verrad, doc’h ma zigouez eassoc’h des-hô.\nPé guer guelloc’h eo an doaré lacad peb eil tro id ac eostou evit netaad.\nAn doaré lacad id ac éostou da netad ha da vellad peb peb eil tro zo ar squiantussa, abalamour ar c’hiz-zé né c’houzan quet daou eost divagus doc’h-tu, mes lacad a ra étré-zo eostou evit dilouzaoui ha guellad. Quélen eur c’hiz stuzia peb eil tro evid pevar bloas en douarou mad.\nCetu amâ ar c’hélen doc’h an doaré-zé : bloaves quenta, betterabes, pé avalou douar, pé bânes, etc. ; eil bloaves, guinis meurs pé eilz ; trédé bloaves, melchen ; pévaré bloaves, guinis var melchen troëd. Ar c’hiz-mâ zo évit an douarou mad. An teil a vez laqued, er bloavez quenta, dar bronscon c’houennet, évit laza al louzeier a zo enân ; an adou a zo ébarz a c’hlazont ac é vezont lazet en oc’h c’houenna. Couscoudé, ma neoquet dru avoalc’h an douar, é zo red, Ran an tremp var peb éost. evit caout éostou mad peb guech, râna an teil var daou anezô : neuzé é teilior ta nebeutoc’h ar brouscoun c’houennet laquet er c’henta bloaves, ac é roor eun anter dremp dar guinis adet var melchen troëd. Er melchennou deut da roessad ha da groc’henni gât Teil a zo red da deurel pa roêr eun tremp mad. al louzeier, ez eo avechou guelloc’h lacad querc’h lec’h guinis, pini a zeuio mad eb tremp. An teil a zo red da deurel evit roei un tremp mad avoalc’h, zo peurvuia uguent carrad, doc’h ar poëz a zaou vil lur peb ini. An eostou laëret, da lavarout paquet er bloaves, étré daou éost braz, evid boëtach al loënnet, en nevez-amzer, né chenchont tam ar c’hiz stuzia-mâ. Ada reer ar segalou ac an irvinou da gorzenni, var lec’h ar guinis goan, er mis eost. Doc’h ma vez an douar, ma hoc’h-eus nec’h ne zeufent quet da vad, é teuint gât eul livadic teil.\nGuellout a réer dré ar c’helennou-mâ penaos ar c’hiz stuzia peb eil tro go gouëzet en eun doaré netaad ha guellad an douar, en oc’h lacad, an eil goudé eguilé, an eostou dilouzaoüs ac espernus dan douar ac ar ré zo squïus ha divagus. Evelsé : an damvuia deus ar brouscon griennec roont dan douar muioc’h evid nhô deus tennet doc’h outâ, couzien a guéméront en éar, dré hô zelliou léden, calz deus hô magadurez, ac é losquont en douar, evit é pinvidicad, tamou griou ha delliennou péré a vreinont enâ. Ouspen, al louzeier fal, lazet en oc’h c’houenna, dré ma teuont, né zennont tam doc’h druioni an douar ; a-hend-al, al louzeier né falaont an douar nemet pa chomont dober ha danvi hô ad : an edou brazit nac an irvinou corzennet né baouréont coulz lavar tam anezan. An doaré stuzia discoëzet amâ, a ran an tiégues é pidir darn pé lodennou, euz a béré diou zo ispicial evit caout boët loënnet ; né zilez tam douar mui ô téâna, labouret a ra ré dom piz, ha rô a ra couscoudé bevanz da voëta muioc’h a chatal ha dhô vaga guelloc’h. Ouspen, ar c’hiz-mâ espern and teil, pa eo guir, eur vech digasset an douarou dru avoalc’h, da lavarout a ben eun nebeut bloavechou goudé ez eo bet euliet an doaré-mâ, neus ezom teilla nemet paléfras deus an ol douarou, ar c’henta loden, ini ar brouscon c’houennet ; elec’h en oc’h derc’hel ar c’hiz côz, é teillor trédéren peb bloas dan nebeuta, ac é renquor dilézel pé leusqueur quément al ô téâna.\nTalvoudus al beza, pa zeus tiéguéchou vraz, ac ispicial en douarou dister, ober eur ran padussoc’h deus an douarou, doc’h pemp, c’houec’h ha seiz vloas zoquen, Ean an douar evit pemp ha c’houec’h bloas ; seiz bloavez, eus a béré a beuri. en oc’h dispartia ivez douar an tiégues, é quément-sé a lodennou ; cuit é vior eguissé da zilézel darn ô téâna. Evit asten ar stuz en oc’h eulia ar c’hiz-ma, neusquen nemet ada, touëz, an it laquet er bévaré bloaves, ieotengou quemmesquet, melchen, raygrass ha réal, péré a falc’hor ar bempvet bloaves evit al loënnet, ac é réor peuri goudé, pad diou bloaves, abarz diguémérout ar stuz en dro, evel quent.\nSulvuia a lodennou a reer, sul nebeuta a zouar a renquer da deilla peb bloas ; mes, pa neller quet laboura unan deus al lodennou, ez eo guelloc’h é leusqueur distuz, en oc’h é droei ac e gloëda, evit lacad guinis goan. An douarou distuz rencont beza labouret ha cloëdet meur a vech en ân, evit laza al louzeier quen aliez guech ma c’hlazont stanc.\nEr c’hiz stuzia evit seiz bloaves a vezo quelennet izeloc’h, peb eost a vezo mad en oc’h teilla dru ar c’henta, ac en oc’h teurel eul livadic var eost ar bévaré pé ar bempvet bloaves, er c’henta quélen ; ha var ini an drédé pé ar bévaré, doc’h an eosta zigoëzo, en eil quelen.\nQuélennou stuzia evit seiz loas, en douarou guinis ac en douarou scân.\nEn douarou guinis :\nEn douarou segal :\nQuenta bloaves : bettarabes, pânes, avalou douar, etc.\nEil bloaves : eilz pé guinis meurs, pé lin gât melchen.\nTrédé bloaves : melchen.\nPévéré bloaves : guinis pé guerc’h.\nPempvet bloaves : it-tu pé brouscon, pé melchen ruz, adet en diben-eost aroc.\nC’houec’hvet bloaves : guinis pé lin.\nSeizvet bloaves : ieotennou .\nQuenta bloaves : irvinou, rutabaga, it-tu, caol-saout, etc.\nEil bloaves : Segal.\nTrédé bloaves : melchen ruz, charronz, ray-gras pé ieotennou al.\nPévéré bloaves : guinis-tu pé guerc’h ha ieotennou etouëz.\nPempvet bloaves : ieotennou falc’het pé peuret.\nC’houec’hvet bloaves : peuri.\nSeizvet bloaves : peuri.\nGuellout a reer, gât ar c’helen-mâ, c’hastenor erves an ezom padélez ar stuz, da bemp, c’houec’h pé zeiz bloaves, eb quitaat an doaré quemmennet. Neusquet ezom lavar eller chench an eostou discoëzet evit peb bloaves ha lacaad eun eost envelep eleac’h un al, eb terri urz ar stuz peb-eil-tro. Ar c’hélen stuzia evit seiz bloaves, eus a béré teir a beuri, pini a zel oc’h an douarou segal, ac eller eulia ivez gât talvoudegues en douarou squiz pé dinerzed, zo an doaré guir dhô guellad ha dhô laboura gât gonnidégues, evel ez eo bet discoëzet uelloc’h.\nGouscoudé eun tiec fur a zivoalo dilézel a dol na ré vuan quiz stuzia ar vro, evid diguémérout tré ar c’hizou squiantussoc’h a ziscoezan amâ ; né Penaoz quitaad ar c’hiz côz ha diguémérout un-al guelloc’h.\nquitaï ar c’hiz côz nemet beb a nebeut. Leac’h ranna doc’h-tu é zouar a lodennou reizet éon evel a guellennan ; diguémérout a raï eur c’hiz daou-anter. Cetu penaoz : al loden quenta evit lacad an eostou da zilouzaoui, né vezo quet laqued tré didan brouscon griouennec, mes doc’h an douar ello trempa gât an teil a vezo. Ma zivouer an tremp, ar pez a jomo goudé deus al loden-zé, a vezo adet a guinis-tu, pini a neta ivez an douar, ac é vez guelloc’h var ludu. Nebeut a nebeut, ha dré ma gresco an tremp en tiégues, é viannaï an douarou tirien pé distu, ha, lec’h leusqueur anezô ô teana, é cresco ada melchen é barz ar ré vella, ac er ré distéra, peuri ieotennou ha melchen quemmesquet, péré vezint founussoc’h ha guelloc’h evit an tirienou treut lec’h a gasser bremâ chatalou fal ha naounec. En oc’h eulia ar c’hentel-mâ, an tiec c’hoantus da vellad é labour, ello ober gât talvoudégues, eb dispin na goal chans ebet.\n↑ Caout a reot el léôr talvoudus eus an aotrou Querret eus a Vontroulez, hanvet : Katikis gounidein an douar, quelennou mad meurbed var quement labour a zel oc’h al lin.\n↑ Etré ar iéotennou a guemmennan ispicial ar ieoten-vras pé en eun nôz, ac ar ieotennou-pennou-guen ; an eil seurt-mâ a zeuont mad en douarou scaôn é péré ez eus druioni avoalc’h.\nAdtapet diwar « https://br.wikisource.org/w/index.php?title=Doaré_stuzia_an_douarou&oldid=66420 »\nKemmoù diwezhañ degaset d'ar bajenn-mañ d'an 4 Meu 2015, da 22:55.


Using Extensions - Keit Vimp Bev - Edition livres jeunesse & magazines en breton\n02 98 26 87 12\nTop Menu BZH\nPetra eo Rouzig ?\nPetra eo Louarnig ?\nLevrioù 0-5 blz\nLevrioù 6-10 vlz\nLevrioù 11-15 vlz\nLevrioù 16 vlz ha +\nPriz ar Vugale\nPetra eo Priz ar Vugale ?\nPriz ar Yaouankiz\nPetra eo Priz ar Yaouankiz ?\nAmañ emaoc'h :Degemer » Using Joomla! » Using Extensions\n22 Grand Rue\nkeit-vimp-bev [chez] wanadoo.fr\nLivres 0-5 ans\nLivres 6-10 ans\nLivres 11-15 ans\nLivres 16 ans et plus\nMaison d'édition langue bretonne livre breton - brezhoneg - roman breton - albums bretons - BD Bandes-dessinees en breton - YA! - YA - Rouzig - Louarnig - Editions jeunes - Edition Finistère Bretagne journal breton - journaux bretons - plijadur bilingue divyezh diwan dihun - prix priz ar vugale - priz ar yaouankiz\nCréation Site Internet Brest Finistere Mento Communication & Publicité\nSuivez-Nous sur les Réseaux !×


Kenunaniezh Pologn ha Lituania - Wikipedia\nKenunaniezh Pologn ha Lituania\nKenunaniezh Pologn ha Lituania a oa ur stad divvroadel savet diwar unaniezh Pologn ha Lituania dindan ar memes kurunenn. Er XVIvet ha XVIIvet kantved e oa brasañ ha tudetañ bro en Europa, gant 1,000,000 km2 hag 11 milion a dud enni e deroù ar XVIIvet kantved.\nKenunaniezh Pologn ha Lituania e 1619 hag ar broioù a vremañ\nKenunaniezh Pologn ha Lituania e 1635\nPadout a reas ken na voe rannet Pologn etre Rusia, Prusia, hag Aostria e 1795.\nAnv ofisiel ar stad e oa Rouantelezh Pologn ha Dugelezh Lituania (Królestwo Polskie i Wielkie Księstwo Litewskie e poloneg; Lenkijos Karalystė ir Lietuvos Didžioji Kunigaikštystė e lituaneg; Королівство Польське та Вели́ке кня́зівство Лито́вське en ukraineg, Каралеўства Польскае і Вялікае Княства Літоўскае e belaruseg).\nA-raok ar XVIIvet kantved e veze graet gant an anv latin en emglevioù etrebroadel ha skridoù diplomatek, dalavarout eo gant Regnum Poloniae Magnusque Ducatus Lithuaniae.\nAdal ar XVIIvet kantved e teuas da vout Sichantañ Republik Pologn ( Najjaśniejsza Rzeczpospolita Polska e poloneg, ha Serenissima Res Publica Poloniae e latin). An dud a gomze eus "Rzeczpospolita" ( Рѣч Посполита e ruteneg, Žečpospolita e lituaneg).\nE Kornogeuropa e veze lavaret Pologn hepmui, oc'h ober gant an doare pars pro toto.\nFalc'huner Krimeat ar roue Johana II Kasimir gant e diegezh , Daniel Schultz, 1664.\nPoloneg - a oa yezh ofisiel kentañ an noblañs er Genunaniezh e gouarnamant ar Gurunenn hag adal 1697 en Dugelezh Veur kenkoulz all.\nLatin - a oa ivez ur yezh ofisiel ; implijet e veze en darempredoù etrebroadel hag eil yezh alies e-touez an noblañsoù.\nGalleg - ne oa ket ofisiel ; hogen kemer a reas lec'h al Latin e lez ar roue e Varsovia e deroù an XVIIIvet kantved en darempredoù etrebroadel. Yezh ar skiant hag al lennegezh e oa hag eil yezh an noblañs.\nRuteneg - pe Slavoneg; a oa yezh ofisial gouarnamant an Dugelezh Veur betek 1697 (pa voe kemeret e lec'h gant ar poloneg); implijet e veze e darempredoù etrebroadel zo hag ar rannyezhoù anezhañ a veze komzet stank en Dug\nArabeg - ne oa ket ofisiel\nAdtapet diwar « https://br.wikipedia.org/w/index.php?title=Kenunaniezh_Pologn_ha_Lituania&oldid=1955459 »\nKemm diwezhañ d'an 15 C'hwe 2022 da 09:45


Morlu Arme Dieubidigezh Pobl Sina - Wikipedia\nMorlu Arme Dieubidigezh Pobl Sina (sinaeg: 中国人民解放军海军) eo skourr morlu Arme Dieubidigezh Pobl Sina, hag a zo nerzhioù milourel Republik Sina ha Strollad Komunour Sina. Mammenn Morlu Arme Dieubidigezh Pobl Sina a zo da glask en unvezioù morlu a oa bet o stourm e-pad Brezel diabarzh Sina. Krouet e oa bet ent-ofisiel e miz Gwengolo 1950. Er bloavezhioù 1950 ha 1960, an URSS a sikoure kalz Morlu Arme Dieubidigezh Pobl Sina gant kuzulierien morlu hag ezporzhiadur dafar ha teknologiezhioù.\nSkoed ardamez Morlu Arme Dieubidigezh Pobl Sina\nBanniel mor Sina\nBetek fin ar bloavezhioù 1980, ar morlu sinaat a oa unan ster hag arvorel dreist-holl. Adal ar bloavezhioù 1990, goude kouezhadenn an URSS, pennoù ar strollad komunour hag ar morlu a oa savet ar c'hoant ganto da vont etrezek ar mor. E 2009 e oa deuet da vezañ ur morlu mor brodadel. A-raok ar bloavezhioù 1990 Morlu Arme Dieubidigezh Pobl Sina a oa suj da Douarlu Arme Dieubidigezh Pobl Sina.\nE 2008, ar Jeneral Qian Lihua a embanne e oa c'hoant gant Sina da gaout ur flodad vihan gant douger-nijerezioù en dazont, met gant ur pal emzifenn lec'hel. E 2013, pennoù Morlu Arme Dieubidigezh Pobl Sina o deus lakaet war-wel steuñvioù evit gellet mont pelloc'h eus an douaroù sinaat. Dre-se e vez embannet gant arbennigourien an nerzhioù milourel ez eus c'hoant gant Sina da gaout un nerzh morlu difenn hag argadiñ mor.\nPemp skourr a zo da Morlu Arme Dieubidigezh Pobl Sina: al listri-spluj, an nerzhioù war-c'horre, an nerzh difenn arvorel, ar bagad Marines ha Servij nijlu Morlu Arme Dieubidigezh Pobl Sina.\nEn holl ez eus 255 000 ezel er morlu, 10 000 anezho o vezañ soudarded marines ha 26 000 ezel en nijlu morlu. An eil morlu eo dre ar bed a-fed tonennoù, just goude an US Navy. Bez eo an nerzh brasañ a-fed soudarded e-touez an holl morluioù.\nAdtapet diwar « https://br.wikipedia.org/w/index.php?title=Morlu_Arme_Dieubidigezh_Pobl_Sina&oldid=1831981 »\nDernière modification le 22 Meu 2019, à 14:11\nKemmoù diwezhañ degaset d'ar bajenn-mañ d'an 22 Meu 2019, da 14:11.


Herve Seubil gKernaudour - Wikipedia\nHerve Seubil gKernaudour\nHervé Sebille Kernaudour\nBarzh, troour, yezhour\ne Treger Breizh\nBrezhoneger ar bloaz 2015\nPrientiñ Dictionnaire du breton du Trégor-Goëlo et de Haute-Cornouaille Frañsez Vallée;\nAr Roue Arzhur ha Marc'heion an Daol-Grenn;\nHerve Seubil gKernaudour, ganet d'an 12 a viz Even 1957, zo barzh, yezhoniour, saver pennadoù gwask ha troour brezhonek. Arbennigour war ar c'hoariva brezhonek rak-vodern ha war rannyezh Treger eo. Dentour eo eus e vicher. Hervé Sebille Kernaudour eo e anv ofisiel.\n2 Skrivagner liesdanvez\n4.1 Pennadoù gwask\n4.3 Troidigezhioù brezhonek\n6 Liammoù diavez\nGanet en ur familh gozh eus Bear eo Herve Seubil gKernaudour, gourniz d'ar barzh Erwan Seubil gKernaudour (1911-1940) eo. Kar-he-yezh eo e familh, ken he deus kinniget unan eus e c'hoarezed, Yanna, abadennoù brezhonek war Radio Pays de Trégor asambles gantañ. Kaozeadennoù brezhonek a ra er skingomz hag er skinwel ingal. Pa oa krennard e taremprede aliezik Anjela Duval ha Marsel Klerg. Levezonet eo bet gant Skol an Emsav pa oa war e studioù e Roazhon. Pa oa bugel en doa bevet e Berlin ken en doa desket alamaneg eno. Goude se en doa tremenet e yaouankiz e Châtillon (Hauts-de-Seine), e rannvro Bariz.\nStudioù dentouriezh e Skol-veur Paris Descartes en deus graet ha, war un dro, en deus studiet meur a dra all ivez : denoniezh, istor, yezhoù (heniwerzhoneg, krenniwerzhoneg, krenngembraeg), nadozwanerezh, henegipteg, saozneg, sañskriteg, yideg, hebraeg, ketchouaeg, finneg, poloneg ha hungareg). Un aotreegezh war ar brezhoneg hag unan all war an hebraeg hag ar yideg en deus bet, un DEA war an istor hag unan all war an hebraeg. Diskibl eo bet da Édouard Bachellery, Léon Fleuriot ha Pierre-Yves Lambert, en École pratique des hautes études. Gant Gwenole ar Menn eo bet heñchet war-zu ar c'hoariva brezhonek kozh.\nBarrek eo war ur pemzek yezh bennak : brezhoneg, alamaneg, galleg, saozneg, kembraeg, kerneveureg, iwerzhoneg, islandeg, hungareg, hebraeg, arameeg, yideg, nahuatleg, latin, henc’hresianeg.\nSekretour ar gevredigezh Ofis ar Brezhoneg eo bet e-pad un nebeud bloavezhioù.\nSkrivagner liesdanvez[kemmañ | kemmañ ar vammenn]\nUn toullad barzhonegoù brezhonek gant klotennoù diabarzh en deus skrivet evit ar gelaouenn Al Liamm. Skrivañ a ra e brezhoneg war meur a zanvez (gerdarzhadurezh, rannyezh Treger, c'hoariva rak-vodern) er c'helaouennoù evel Hor Yezh hag Al Liamm ha boued en deus roet da vMoutig. Levrioù yaouankiz en deus troet diwar ar galleg, an alamaneg hag unan all diwar ar saozneg amerikan. Prientet en deus evit an embann dornskrid geriadur rannyezhoù Treger ha Kerne-Uhel savet gant François Vallée.\nHerve Seubil gKernaudour e 2007.\nPriz "Brezhoneger ar bloaz" a zo aet gantañ e 2015 evit e labour ren skridaozañ Geriadur brezhoneg Treger, Goueloù ha Kernev-Uhel Frañsez Vallée.\nPennadoù gwask[kemmañ | kemmañ ar vammenn]\nDegasadennoù da studi istor ar c'hoariva brezhonek pobl e Goueloù e diwezh an XVIIIvet kantved", Britannia monastica / Klask, À travers les îles celtiques = A dreuz an inizi keltiek = Per insulas scotticas, Rennes, 2008, pp. 413-433.\nTregerieg gourlu = Br. talbod, La. angelica, Hor Yezh, n° 256, Kerzu 2008\nA-zivout ar ger tregeriek pentoufañ, Hor Yezh, n° 262, Mezheven 2010\nA-zivout ar ger tregeriek pi(g)elloù, Hor Yezh, n° 265, Meurzh 2011\nEmbannerezh[kemmañ | kemmañ ar vammenn]\nDictionnaire du breton du Trégor-Goëlo et de Haute-Cornouaille, Kuzul ar Brezhoneg, Lannuon, 2014. Aozadenner evit an embann.\nKeridwal, barzhaz, Embannadurioù Al Liamm, 2017.\nTroidigezhioù brezhonek[kemmañ | kemmañ ar vammenn]\nBreudeur Grimm, Marvailhoù Grimm, skeudennoù gant Pawel Pawlak. An Here, 1997. Troet diwar an alamaneg.\nGeneviève Huriet, Nijadenn ar re Dro-Heol, Keit Vimp Bev, 1997. Troet diwar ar galleg. ISBN2-86824-025-9\nMolly Perham, Ar roue Arzhur ha marc'heion an Daol-grenn, An Here, 1998. Troet diwar ar saozneg amerikan.\nYves Tanguy, René Le Bihan & R. Mabin, An Here, 2001\nDiv zanevell gant Anatol ar Braz hag Émile Souvestre, diwar ar galleg, e Mojennoù ar marv e Breizh-Izel hag e Breizh-Uhel, An Alarc’h, 2013.\n↑ Erwan Seubil gKernaudour (anv barzh : Evnig Kernaour) en deus diazezet Kelc'h keltiek Bear er bloavezhioù 1930.\n(fr) Skrid buhez berr pennad er gazetenn Ouest-France (15/01/2017)\nAdtapet diwar « https://br.wikipedia.org/w/index.php?title=Herve_Seubil_gKernaudour&oldid=1889244 »\nKemmoù diwezhañ degaset d'ar bajenn-mañ d'an 6 Kzu 2020, da 13:01.


Gaïdig ar Rouz a ro bod da repuidi yaouank b'ar gêr © Radio France - Aurélie Lagain\nKomzet e oa bet ganeomp diwar-benn manifestadeg ar falc'herien en un uzin deus Triskalia e Groñvel. Manifestiñ 'ra ivez tud ar vro e Kemper evit skoazell repuidi yaouank taolet d'ar straed. Ha trouz a zo abalamour d'ur panell-hent deus Logunec'h skrivet Loguneÿ...\nFalc'herien a oa bet da stankañ un uzin deus Triskalia\nEn em gavet e oant abred diouzh ar mintion. Panelloù, un neubeut giton, ha manifesterien a oa dirak hag e-barzh uzin Triskalia e Groñvel. Freuzet e oa bet un neubeut traoù, diluget e oa bet urzhiaterezhioù ivez da skouer. Rebechiñ a ra ar falc'herien da d/Triskalia gwerzhañ produioù kimik. Savel a raio klemm Triskalia enep d'ar vanifesterien. Klevet zo bet ur falc'herez er c'heleier.\nRepuidi : manifestiñ a reont bep noz e Kemper\nAbaoe 10 dervezh emañ izili ar gevredigezh "le temps partagé" o kampiñ bep noz dirak iliz-veur Kemper. En em strollañ a reont war ar blasenn Sant Kaourintin evit goulenn sikour evit repuidi yaouank. Taolet int bet maez deus al lojeiz lec'h ma oant o kousket abalamour n'eo ket bet ensavet e oant dindan 18 bloaz gant al lez-varn. Dav da youlidi ar gevredigezh lojañ anezho. Ar pezh 'ra Gaïdig ar Rouz ha Yann Foucher izili deus ar gevredigezh.\nLoguneÿ e plas Logunec'h ? "Ur fazi urzhiaterezh"\nTrouz a zo abalamour d'ur panell-hent nevez. Skrivet eo warni "Loguneÿ". Padal e vez ret skrivañ "Logunec'h" e brezhoneg. Setu perak an diaoul ar skritur-se ? Dont a ra ar "c'h" da "ÿ" pa tremenit deus un urzhiaterez Windows d'ur Mac a zispleg deomp Bertrand Déléon, stlennegour.


Pajenn:Marigo - Buez ar Saent.djvu/32 - Wikimammenn\nPajenn:Marigo - Buez ar Saent.djvu/32\nveva, ha douguet e procession. Er memes amser e heanas ar c’hlènvet, ha pevarzec mil den clàn e quær, en em gavas pare. Evit celebri ur miracl quer caër, a rer memor anezàn e Paris ar c’huec’hvet devez varnuguent eus vis Du, dre urz ar Pab Inonçant eil eus an hano. An devotion en andret ar Santes-mâ a gontinu bepret, ha bemdez e santer an effet eus he frotection en necessiteou public ha particulier.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/32&oldid=134433 »


Festival du Livre en Bretagne - 30-31 octobre 2021 » KALONYA ha skridoù kuzh all\nKALONYA ha skridoù kuzh all\nAozer : Youenn Kervalan\nEmbanner : Al Lanv\nBarzhaz un testeni hag un engouestladur. A-hed daou-ugent vloaz bennak en deus lakaet Kervalan war baper e drivliadennoù, e fromoù, e garantez, e boanioù hag e gounnar. Dindan lies anv-pluenn int bet embannet e kelaouennoù brezhonek, kalz anezho e-barzh al Lanv.\nSantidik ha kizidik eo an aozer. Dasseniñ a ra e galon ouzh heklev krizder ha viloni ar bed, kanañ a ra ivez ar gened, ar peoc’h, marzh an denelezh. Difenn taer hor gwirioù, gwirioù hor yezh, hor pobl, hor bro ha gwirioù ar pobloù all dre ar bed, gwirioù mab-den, gwirioù ar re vihan, ar geizh…\nMa ‘z eus bestl, ez eus ivez likor ha frond, mezventi ul lavar gwevn gwisket gant gerioù saourus. Ul lavar denel evit sevel ur bed gwelloc’h : KALONYA.\nVa mignon Ronan, Kervalan e anv skrivagner, hag e zruilhad a anvioù-pluenn. Noun Ploeven, Yannig an aod, Anna Canévet, Telo Kornek, Pêr Pezhell, Sulio Laouenan, Barzh ar Bleud ha me ‘oar… Evit ar wech kentañ en o dastumer el levr-mañ, « Kalonya », a ya d’ober barzhaz hor c’henvroad kernevat a Lokronan.\nUn testeni hag un engouestladur dirak Breizhiz ha dirak bediz eo an dastumad-mañ, ennañ barzhonegoù bet skrivet gantañ abaoe ouzhpenn daou-ugent vloaz ha bet embannet, ur c’halz anezho, e bannoù ar gelaouenn al Lanv, diwar he deroù e 1980.\nPa soñjan e Ronan hag en e skridoù dornskrivet kaer da gentañ ha skrivet gant an urzhiataer goude e welan ar stal gwastellerezh e krec’h leur-gêr Lokronan, an ti-forn, ar sal, hag an degemer c’hwek hor beze eno.\nPar da c’hedour Tro an Oan buket e sell war an dremmwel ha war selaou eus talm kalon ar bed e farde hor gwasteller e gouignoù-amann hag e westell, e go bepred ennañ e skridoù, al lodenn all eus ar boued kinniget gantañ d’an dud.\nHeklev ha dasson o deus kavet trouzioù pe didrouzioù ar bed e kalon hag e spered hor skrivagner emzesket. A-unan gant Lokronan, e gêriadenn c’henidik, gant e vro, gant e bobl, gant e yezh, gant mab-den, gant an natur, gant ar re vihan, gant ar geizh gwasket e forzh pe du eus hor planedenn.\nBarzhonegoù stourm, a-dra-sur, pa sav e galon ingal ouzh an direizhded, ar mac’homerezh, ar gwallgaserezh, ar saotradur bed hag ar saotradur spered. Lennet gantañ aketus keleier ar bed ha keleier ar vro er c’helaouennoù e teu dezhañ an ezhomm da respont, da deurel e c’harm d’ar bed dre e skridoù.\nBarzhonegoù stourm ivez ouzh an holl o deus klasket hag a glask c’hoazh lazhañ hor yezh, hor sevenadur hag hor broadelezh. Barzhonegoù kalet ur galon o c’houzañv diwar an direizhded graet d’he fobl.\nBarzhonegoù tener ivez ur galon a gar denelezh hor bed, sevenadur hor maezioù, geiz al laboused, richan ar vugale, kened ar maezioù, arz hon artizaned hag hon arzourien, ur galon enlouc’het don ar gristeniezh enni…\nGwasteller, hep ket a var, hogen ivez gov, gwiader, kizeller hor yezh. A-hed ar bloavezhioù e teu bravoc’h-bravañ e yezh gantañ, ar yezh en he dilhad Sul, evel ma lavar-eñ, evel ma ‘z eo dleet d’e uhelvennad. Puilhentez ar c’heriaoueg, kened ar gerioù dibabet fin, hesonded ar pozioù, kement-se holl a denn da don Jakez Riou ha Youenn Drezen a skrive barzhoniezh e komz-plaen.\nMa vije bet ganet Euskarad e vije bet bertsolari, primganer e vro. Ganeomp e Breizh eo barzh poblek. Kar da Anjela Duval pa gan an natur, kar da Zavier Grall pa gan war don al lourenn kened ar grouadelezh !\nLakaat war baper e drivliadoù, e brederiadennoù, e enkrezioù a zo bet hag a van un dra ret evitañ. Ar prenestr digor war ar bed evit ar gwasteller digenvez, stouet war e drevell.\nPelloc’h eo poent diforniañ e skridoù evit o rannañ gant hor c’henvroiz !\nPrix du livre d’histoire du Festival du livre en Bretagne


Arabat droukveskañ gant ar boked-laezh.\nAn Narcissus jonquilla zo bleunioù a zifluk e derou an nevezamzer. Meur a anv o deus e brezhoneg : bokedoù-laezh-ribod, pe bokedoù-Santez-Nonn , roz-kamm, foeon, bokedoù-koukou, bokedoù-Sant-Jozef, freon, bokedoù-Koraiz..\nKreskiñ a reont diwar bulbennoù viheñvel, etre 2 ha 4 cm o zreuzkiz ; red eo o garennoù danzouar. Etre 15 ha 35 cm eo uhelder korzenn pep plantenn, linennek ha kleuziek un tamm eo o delioù. Ur vleunienn velen sklaer hepken zo, a viz Meurzh da viz Ebrel.\nEl liorzhoù, er pradeier hag er c'hoadegi e kresk Narcissus jonquilla.\n↑ 1,0 ha1,1 Fañch Duros, Herbarum Vernaculi, La Digitale, 1991, (ISBN 978-2-9033-8336-7)\nAdtapet diwar « https://br.wikipedia.org/w/index.php?title=Narcissus_jonquilla&oldid=1813373 »\nKemmoù diwezhañ degaset d'ar bajenn-mañ d'an 8 Kzu 2018, da 17:26.


An Neues Museum\nAn Neues Museum e miz Meurzh 2009\nAn Neues Museum a zo unan eus mirdioù broadel Enezenn ar mirdioù e Berlin. Savet e voe etre 1843 ha 1855 en norzh d'an Altes Museum, diwar ur steuñv gant an arkitektour Friedrich August Stüler, bet deskard Karl Friedrich Schinkel. D'ar 16 a viz Here 2009 e voe digoret en-dro, padal e oa bet dilezet e-pad 70 vloaz. Ennañ e c'haller gwelout dastumadoù a denn da Egipt a oa en Ägyptisches Museum. Ar chanter nevesaat azo bet kaset gant an arkitektour breizhveuriat David Chipperfield.\nUr savadur mod nevezklasel eus an XIXvet kantved eo. Unan eus ar savadurioù nevezklasel nemeto a gaver en Alamagn eo, re all evel Pinakothek München a voe distrujet e-pad an Eil Brezel-Bed. Ur savadur dedennus a-fet istor ar savouriezh eo (frammoù dir a zo). Damzistrujet e voe e-pad an Eil Brezel-Bed. Ennañ e kaver an dastumad diwar-benn Egipt a oa en Ägyptisches Museum, hag ivez dastumad ar ragistor ha hini an henamzer. E-touez an oberennoù brudetañ a c'haller gwelout ennañ emañ hanterskeudenn ar rouanez Nefertiti.\nObjedoù brudet (dastumad Egipt)[kemmañ | kemmañ ar vammenn]\nHanterskeudenn Nefertiti, e-tro -1338\n« Penn gwer Berlin », e-tro -500\nBeleg Tai-tai. XVIIIvet rummad-roue, e-tro 1380\nAr rouanez Tiyi, Amarna, e-tro -1355\nPenn ur briñsez amarnian, e-tro -1345\nAkhenaton ha Nefertiti o c'hoari gant o bugale, Amarna, e-tro -1350\nPoltred-kañv, e-tro 24\nDelwenn eus Egipt e-barzh dismantroù an Neues Museum, 1945\nLabourioù en Neues Museum\nSteuñv Enezenn ar mirdioù\nAdtapet diwar « https://br.wikipedia.org/w/index.php?title=Neues_Museum&oldid=1861838 »


Alfred Veur - Wikipedia\nDelwenn Alfred Veur e Winchester\nAlfred Veur (Ælfrēd en hensaozneg, Alfred e saozneg bremañ), ganet war-dro 849 ha marvet d'ar 26 a viz Here 899, a voe roue Wessex etre 871 ha 899, ha roue an holl Angled-ha-Saozon adalek 878, ha pa ne vefe ket deuet a-benn da ren war Bro-Saoz a-bezh. Pevare mab ar roue Æthelwulf e oa, ha pignat a reas war tron Wessex goude e vreur Æthelred e 871.\nBrudet eo ar roue Alfred dre ma tifennas e rouantelezh diouzh an Daned annezet en Danelaw ha diwar-se e voe lesanvet Alfred "Veur". Trec'h e voe war ar Vikinged e 878 en Emgann Ethandun ha sinañ a reas un emglev ganto evit rannañ Bro-Saoz etre an div gostezenn. Gouzout a reer un nebeud traoù diwar-benn e vuhez dre skridoù ur manac'h kembreat anvet Asser. Gant Alfred e voe gwellaet an deskadurezh hag ar justis en e rouantelezh.\nUr sant eo evit an Iliz katolik roman ha lidet e vez e ouel d'an 12 a viz Kerzu.\nÆthelberht Roue Wessex\nEdward an Henañ\n(roue ebet) Roue Bro-Saoz\n878 - 899 War e lerc'h :\nAdtapet diwar « https://br.wikipedia.org/w/index.php?title=Alfred_Veur&oldid=1981224 »


Hans Egede gant Johan Hörner\nHans Egede (31 a viz Genver 1686 - 5 a viz Du 1758) a oa ur misioner luterian norvegat, lesanvet Abostol Greunland.\nGanet e oa bet en Harstad, e hanternoz Norvegia ha mont d'ober e studioù da Gopenhagen ma tapas un diplom war an doueoniezh. E 1707 ec'h eas da bastor en inizi Lofoten hag e timezas da Gertrud Rask.\nE Lofoten e klevas kaoz eus an trevadennoù viking e Greunland ha na oa ket bet keloù anezhe abaoe kantvedoù. Goulenn a reas e aotre digant Frederik IV, roue Danmark, da vont di evit klask war-lerc'h diskennidi an drevadennerien ha staliañ ur mision. Goude bezañ bet an aotre e savas ur gompagnunezh (Det Bergen Grønlandske Compagnie) ha d'an 2 a viz Mae 1721 ec'h eas kuit asambles gant e wreg, o fevar bugel ha daou-ugent trevadenner all, diouzh Bergen.\nNe gavas diskennad ebet eus an drevadennerien gent ha kregiñ a reas da avielañ an Inuit a oa eno. Evit-se e teskas greunlandeg. E 1728 e savas Godthåb (Nuuk hiziv). Goude marv meur a drevadenner gant ar skorbut e c'houlennas roue Danmark e tistrofent d'ar vro. Egede a zivizas chom e Greunland gant e familh hag un nebeud moraerien. E 1734 e reas ar vrec'h he reuz en drevadenn ha gwreg Egede a varvas ganti e 1735. Distreiñ a reas da Danmark evit beziañ anezhi ha leuskel e vab henañ, Paul, da genderc'hel gant e labour en enezenn. Mervel a reas e Falster e 1758.\nAdtapet diwar « https://br.wikipedia.org/w/index.php?title=Hans_Egede&oldid=1829190 »\nKemmoù diwezhañ degaset d'ar bajenn-mañ d'an 18 C'hwe 2019, da 11:30.


Itron an erc'h - DikHaDak\nItron an erc'h\nUn intañvez he doa div verc'h, unan gaer ha difraeüs hag unan vil ha lezirek. Muioc'h a garantez he doa avat ouzh an hini vil ha lezirek, dre ma oa homañ he merc'h wirion, ha setu ma ranke eben ober an holl labourioù ha bezañ Luduenn an ti. Ar paourkaezh plac'h a ranke mont bemdez betek an hent bras, en em staliañ 'tal kichen ur puñs ha nezañ ken na strinke ar gwad eus he bizied.\nUr wech, ma oa deut he c'hegel da vezañ leun a wad, e stouas dreist bord ar puñs evit he gwalc'hiñ, met ar gegel a ziflipas eus he dorn hag a gouezhas e strad ar puñs. Leñvañ a reas hag ez eas d'ar red da gontañ he gwalldro d'he lezvamm. Homañ avat a grozas rust dezhi ha gant an didruez ma oa e lavaras: »M'az peus laosket da gegel da gouezhañ, kerzh neuze da dennañ anezhi er-maez.« Distreiñ a reas ar plac'hig d'ar puñs hep gouzout petra ober ha, gwasket he c'halon gant an anken, e lammas en dour evit kerc'hat ar gegel.\nKoll a reas hec'h anaoudegezh ha pa zeuas enni hec'h-unan e oa en ur bradenn gaer sklêrijennet gant an heol ha strewet a vleunioù. Kerzhout a reas war ar bradenn hag ez erruas dirak ur forn leun a vara; hag ar bara a huche: »Ac'h, tenn ac'hanon er-maez, tenn ac'hanon er-maez, peotramant e vin devet, peurboazh on abaoe pell amzer.« Tostaat a reas ha gant an enforn e tennas an holl varaennoù er-maez, an eil war-lec'h eben. Goude e kerzhas pelloc'h hag en em gavas dirak ur wezenn karget a avaloù hag a huche: »Ac'h gra un hej dimp, gra un hej dimp, ni an avaloù zo erru darev holl asambles.« Hejañ a reas ar skourroù, an avaloù a gouezhas evel glav hag e talc'has da hejañ ken na chomas aval ebet ken er wezenn; neuze, goude bezañ laket an holl avaloù en ur bern, e kerzhas adarre gant he hent.\nA-benn ar fin ez erruas dirak un ti bihan, ennañ ur vaouez kozh o sellet dre ar prenestr, met homañ he doa dent ken bras ma voe spontet ar plac'h ha ma fellas dezhi tec'hout kuit. An hini gozh, avat, a huchas war he lerc'h: »Gant petra out spontet, plac'hig kaezh? Chom ganin, ma fell dit ober holl labourioù an ti evel m'eo dleet, e vo brav dit amañ. Met ret e vo dit lakaat evezh da aozañ mat ma gwele ha da hejañ ma flueg betek lakat ar pluñvennoù da nijal-dinijal en aer, rak evel-se e kouezho erc'h war an douar; me eo an itron Holle.«\nKen brav e komzas an hini gozh outi ma savas kalon d'ar plac'h ha ma'z asantas chom en he servij. Hag he labour a voe ivez diouzh grad an hini gozh rak hejañ-dihejañ a rae bepred he flueg gant kement a nerzh ma nije-dinije ar plunvennoù evel malzennoù erc'h; rak-se e oa brav he buhez: morse ur ger garv ha bemdez kig bervet ha kig rostet.\nUr pennad mat e oa e ti an itron Holle p'en em santas trist hep gouzout re, da gentañ, petra a vanke dezhi; a-benn ar fin e verzas e oa krog kleñved ar gêr enni, rak daoust ma oa kalz gwelloc'h ar bed ganti bremañ, he doa hiraezh d'ar gêr. Neuze e lavaras: »Keuz 'm eus d'am c'hêr, ha daoust pegen brav e vez graet din amañ, n'on ket evit chom pelloch, ret eo din distreiñ d'al laez ha mont da gaout ma familh.« War-se e lavaras an itron Holle: »Plijout a ra din klevet az peus c'hoant da zistreiñ d'ar gêr, ha peogwir az peus servijet ac'hanon ken feal, ez an da gas ac'hanout d'al laez.\nKregiñ a reas e dorn ar plac'h hag e vlenias anezhi betek un nor-dal vras. An nor a zigoras ha dres pa oa ar plac'h dindan ar volz, e kouezhas ur glav aour puilh, hag an holl aour a chomas peg outi ken m'en em gavas goloet gantañ penn-kil-ha-troad. »Setu ar pezh a zlean dit, rak difraeüs-kenañ out bet«, eme an Itron Holle hag a roas dezhi en-dro ar gegel a oa kouezhet er puñs. War se e voe serret an nor hag ar plac'h en em gavas en nec'h, war c'horre an douar, nepell diouzh ti he mamm; ha pa zegouezhas er porzh, ar c'hog, hag a oa kludet war ar puñs, a ganas:\n»Kokoriko, hor plac'hig aour zo deut en-dro.«\nMont a reas neuze e-barzh an ti da-gaout he mamm, ha dre ma oa goloet-holl a aour, e voe degemeret mat ganti ha gant he c'hoar.\nKontañ a reas ar plac'h kement a oa c'hoarvezet ganti ha pa glevas ar vamm penaos e oa deut dezhi ur fortun ken bras, e fellas dezhi reiñ d'he merc'h all, an hini vil ha lezirek, kemend-all a chañs. Homañ a rankas mont da azezan 'tal kichen ar puñs; hag evit lakat gwad war he chegel, e pikas he bizied hag e vountas he dorn e-barzh ur bod-spern. Neuze e skoas he c'hegel er puñs hag e lammas d'he heul. Evel he c'hoar en em gavas en ur bradenn gaer hag e heulias ar memes hent. Pa erruas dirak ar forn e oa ar bara o huchal adarre : » Ac'h, tenn ac'hanon er-maez, tenn ac'hanon er-maez, peotramant e vin devet, peurboazh on abaoe pell amzer.« Met ar plac'h lezirek a respontas : »Evit en em louzañ marteze?« Ha hi war-raok. Nebeut goude ez erruas dirak ar wezenn karget a avaloù hag a huche: »Ac'h gra un hej dimp, gra un hej dimp, ni an avaloù zo erru darev holl asambles.« Hi, avat, a respontas: »Ha petra c'hoazh? Unan a c'hallfe kouezhañ war ma fenn.« Ha hi war-raok. Pa erruas dirak ti an itron Holle, n'he devoe ket aon rak klevet he doa anv eus he dent bras, ha diouzhtu ez eas en he servij.\nEn deiz kentañ e kemeras warni ober mat he labour ha sentiñ ouzh an itron Holle pa lavare dezhi un dra bennak, rak soñjal a rae en druilhad aour he dije da gaout diganti; en eil deiz, avat, e krogas da labaskennañ hag en trede deiz e voe gwashoc'h c'hoazh rak ne fellas ket dezhi dont er-maez eus he gwele da veure. Ne aozas ket ken gwele an itron Holl evel ma oa dleet ha ne hejas ket ken he flueg evit lakat ar pluñvennoù da zarnijal en aer. An itron Holle a yeas prestik skuizh ganti hag a roas dezhi an digouvi. Laouen e voe ar plac'h lezirek rak soñjal a rae e teuje an aour da gouezhañ warni evel glav. Kaset e voe ivez gant an itron Holle betek an nor-dal, met pa voe dindan ar volz, e-lec'h aour, e voe skuilhet warni ur gaoteriad peg-du. »Setu ar gopr evit da labour«, eme an itron Holle en ur serriñ an nor-dal. Ar plac'h lezirek a zistroas d'ar gêr goloet-holl a beg-du hag ar c'hog kludet war ar puñs, pa welas anezhi, a ganas:\n»Kokoriko, setu hor plac'hig lous distro.«\nAr peg-du a chomas warni ha morse ne'z eas kuit keit ha ma voe bev.\nDocument updated 2016/02/26


Moselle (stêr) - Wikipedia\n(Adkaset eus Mosel)\nAr Mosel (Mosel en alamaneg, Moselle e galleg, Musel e luksembourgeg) eo anv ur stêr a zo andoniet e Bussang, e 731 m uhelder e menezioù ar Vosges, kent redek dre Loren, dre Luksembourg ha kornôg Alamagn.\nE Koblenz e tinaou ar Mosel er Roen.\nRed ar Mosel\nKement ha "Meuse vihan" e talvez Mosel, diwar Mosa, ur ger keltiek, hag al lostger bihanaat latin -ela.\nUn adstêr d'ar Meuse e oa ar Mosel gwechall e gwirionez, evel m'en diskouez an torosadur etre Toul ha Pagny, ma oa ar c'hember. Da vare ar ragistor e kemmas traoñienn en argrec'h da Doul, degerc'het ma voe gant ur froud a rede war-du an norzh, a zo red ar Mosel bremañ\nEien ar Mosel e Bussang\nAr Mosel e Luksembourg\nKember ar Mosel hag ar Roen e Koblenz\n↑ G. Bleicher (1901), La vallée de l'ingressin et ses débouchés dans la vallée de la Meuse, Annales de Géographie, 1901, levrenn 10, niv. 49, pp. 17-26 (fr)\nAdtapet diwar « https://br.wikipedia.org/w/index.php?title=Moselle_(stêr)&oldid=1873031 »\nDernière modification le 28 Ebr 2020, à 12:51\nKemmoù diwezhañ degaset d'ar bajenn-mañ d'an 28 Ebr 2020, da 12:51.


Ar Satisfaction - Wikimammenn\nL. Prud’homme, 1817 (p. 236-237)\n◄ An Examen a gonscianç Ar Satisfaction Ar Purgatoar ►\nVoar ar Satisfaction.\nDoue a so mæstr d’on pardoni hac er fæçon ma pligeo gantàn. Peguement benac na vemp quet capabl da satisfiàn d’e justiç divin, e c’hellomp couscoude en ober dre verito on Salver biniguet J. C., peini en deus safisfiet evidomp. Mæs ar satisfaction eus on Salver n’en deo apliquet dimp er sacramant a binigen nemet voar ar gondition ma satisfifomp on-unan en quement ma zeo possubl dimp.\nAr Vadiziant, evel m’on deus-àn laret, a effaç hac ar psc’het, hac ar boan dleet d’ar pec’het. Ar binigen a effaç ar boan eternel, mæs na effaç quet ordinal ar boan temporel dleet d’ar pec’het. Lezel a ra gant ar pec’her an obligation da ober pinigen hervez grevusdet e bec’hejo. Doue a ra ar rest voar ar pez so possubl d’an den. David a glevas a c’heno ar prophet penaus e voa pardonet e bec’hejo, couscoude o goëlas epad e vuez, e quemeras ur gorden reun, hac e savas bemnos evit pedí. Rouantelez an env a so da c’honit ; ma ne reomp pinigen, eme on Salver, e perissomp oll. Ar Gontrírion, ar Govezion eo al lodenno essantiel eus ar sacramant a binigen, ar satisfaction en rent parfæt. Ret eo repari an injur greet da Doue ha d’on nessàn dre ar beden, ar yun, an aluson hac an œuvro mad-all. D’ar C’hovezour eo fixàn ar binigen ; ar penitant a dle e c’hober exactamant hac ajouti a volontez vad evit calmi coler Doue. An Tado santel a lavar eo ur muntr d’ur C’hovezour manqua da broportioni ar binigen d’ar pec’het ; hac ar C’honcil a Drant a lavar penaus ur Belec a rafe-se, pel da disamari ar pec’her, en em amarfe e unan en ur renti compliç eus e bec’hejo. N’en deo quet suffisant en em humiliàn, yun, pedi, ober an aluson ; ret eo quitaat ar pec’het. Ober goab a Doue, bezàn gaouyad hac hypocrit a ve goulen pardon hac ober ar van da ober pinigen eus a bec’hejo pere a guerer c’hoas ha ne c’houlenner quet da guitaat. Den na dle, n’en deus cas peguent just e alfe bezàn, sortial a vuez ar bed-màn ep pinigen. Greet eta oc’h hini er stad a c’hraç, pe en ur guir glac’har da vezàn offanset Doue. Mar oc’h eus groet gaou ous o nessàn, reparet ; raс a-nez an oll satisfaction a ve faus hac inutil. Ar Govizion, ar Gontrition, ar satisfaction hac Absolven ur Belec aprouvet a ra ar sacramant a Binigen. Doue da roï dimp ar c’hraç d’en receo evel ma zeo dleet. Evurus da ober on silvidiguez dre e garantez dreist muzur evidomp ha quen couls marc’hat !\nAdtapet diwar « https://br.wikisource.org/w/index.php?title=Ar_Satisfaction&oldid=118138 »\nKemmoù diwezhañ degaset d'ar bajenn-mañ d'an 6 Eos 2018, da 15:21.


Skolaj Diwan Gwened - Blog Skolaj Diwan Gwened. A bep seurt doareoù diàr buhez ar skolajidi. Skolaj Diwan ar Mor-bihan\n1. April 2022 5 01 /04 /April /2022 16:49\nAn naer-wiber Aspic: e vent a zo tro-dro 15 ha 20 sm, e lec’h bevañ a zo ar blaenenn sec’h-tre, e voued a zo ar grignered.\nAn naer-wiber Orsini: e vent a zo tro-dro 60 ha 75 sm, e lec’h bevañ a zo un tammig e pep lec'h en Europa (rak ne vez tost mui kavet er bed), e voued a zo ar grignered hag an amfibianed.\nAn aer lintr: e vent a zo tro-dro 50 ha 60 sm, e lec'h bevañ e pep lec'h en Europa, e voued a zo glzarded.\nAn naer "wiper": e vent a zo tro-dro 60 ha 70 sm, e lec'h bevañ a zo e Spagn hag e Bro-C'hall, e voued a zo ar raned.\nAn naer gwer ha melen: e vent a zo tro-dro 1,20 ha 1,50 sm, e lec'h bevañ a zo en Italia ha Bro-C'hall, e voued a zo ar raned, ar glazarded hag an naeron arall.\n1. April 2022 5 01 /04 /April /2022 16:48\nBout zo kalz a wez war an douar.\nAn holl zo brav. Bout zo kalz zo bras met re vihan ivez.\nMe zo vont da gomz a-ziwar unan a blij din muioc’h eget ar re-all :\nAr gwez PALMEZ get eoul afrikan !\n25 metr eo.\nAr palmez-mañ a zeu eus Afrika met beviñ a ra en tachadoù trovanel, hag eo gounezet evit e frouezh.\nO c’hroc’hen zo pinvidik a eoul palmez hag o greun, anvet « palmek » pe « kanoù palmez », ro eoul.\nAr strob frouezh a vez gounezet 2 da 3 gwech bep miz, e-pad tout ar blezad.\nAr palmez-mañ zo brav-tre. Met, gouiet a-rit sur, an eoul palmez n’eo ket mat.\nRak plantet e vez re a balmez ha neuze ar marmouzed n’o deus ket mui a lec’h evit\nbevañ hag int a varv.\nMet na cheñch netra, ret eo diwall d’ar gwez zo war an douar !\nD’am soñj ‘m eus kontet kalz a draoù.\nNeuze, poent eo lar KENAVO !\n1. April 2022 5 01 /04 /April /2022 16:35\nDieser Artikel wurde von "Skolaj Diwan Kemper Jakez Riou" gereposted.\nAr c'hwec'hvedidi hag an diabarzhidi 5vet, 4re ha 3de o deus kemeret perzh e votadeg kanaouenn ar skolioù evit ar Redadeg 2022. Dec'h e oa an deiziad termen evit votiñ. Strollet hon eus tout an dibaboù hag ar muiañ niver a vouezhioù a oa evit.... : kanaouenn "Lise ha Skolaj Diwan Gwened" ! Setu disoc'hoù votadeg Skolaj Jakez Riou: N°1 Skol Divyezhek André Lefebvre (Ploueg-ar-Mor): 4 N°2 S\nPublished by Skolaj Diwan Jakez Riou\n1. April 2022 5 01 /04 /April /2022 16:04\nAr vorgaoulenn a zo 95% a zour, ne neuilh ket mat, met bout e oant memes tra lod eus al loened bev kentañ war ar blanedenn. Ar vorgaoulenn a gas gouloù e-barzh ar mor. Ar vorgaoul n'o deus empenn ebet, na penn ivez met memes tra ar vorgaoulenn a c'hell kavout boued, tapout a reont get o brec'h hir. Evit un den, o flemmadenn a ra poan-tre hag e losk kleizennoù.\nAequorea victoria zo ur vorgaoulenn. Unan eus al loened bev a zo bioluc'hus, da lavarout e c'hell ober gouloù e-barzh ar mor.\n25. März 2022 5 25 /03 /März /2022 16:36\nAr beluga a zo ivez anvet an defin gwenn. Emañ a gava bourrus ar lec'hioù yen. Pa neuia ar baluga a-us d'an dour e vez gwelet doc'htu rak e groc'hen zo gwenn, e benn zo bosek, an daoulagad a zo ardreñv ar juntadur. Ar baluga hag an narval a zo eus ar memes familh. Ar beluga a zebr pesked èl : ar morulenn, an eog hag a c'hell debriñ pesked plat. Chaseal ar baluga zo bet difennet adal 1977. Met traoù 'rall a laka anezhañ da vervel èl : an transportoù mor, ar bagoù a sell doc'h ar balumed hag an skorn é teuziñ. Mod all ar baluga zo jentil-tre èl ur c'hi .\n25. März 2022 5 25 /03 /März /2022 16:29\n90% ag an dud kozh o deus c'hoant da werzhiñ evit kavout ur lojeriz bihanoc'h dre mand in koshoc'h pe e vank argant dezhe.\nPerak preniñ e Breizh ?\nBreizh a zo ur rannvro karet get an estrañjourion, ur vro dibar ha gouez a chom Breizh. Kudennoù\nbras a sav evit ar Vretoned a rank monet kuit pell da gavout un ti.\nE-men e vez prenet ar muiañ e Breizh ?\nBrest, Kiberen, Naoned, Roazhon.\n25. März 2022 5 25 /03 /März /2022 16:20\nAr gaouenn wenn a vuzul 34 cm hirder, hag he deus ar pluñv sklaerañ eus ar gaouenned ha 'hne deus ket a zivskouarn. Ar gaouenn wenn a zihun d'an noz evit mont da chaseal logod, logod-mors, c'hwiled hag evned bihan. Adalek miz Ebrel eo gouest da neizhiañ e forzh pe viz eus ar bloaz. Ne sav neizh ebet, dozviñ a ra etre 3 ha 8 vi gwenn.\n25. März 2022 5 25 /03 /März /2022 16:15\nGanet eo d'an 3 a viz Genver 2003 e Stockholm e Sveden.\nAotek eo evel he c'hoar Beata.\nPa gomz eus an aotegezh he deus lâret : « Ur galloud dreist eo. »\nUr stourmerez evit an ekologiezh eo.\nE 2018 e ra bep gwener un harz-skol evit an hin.\nKomzet he deus er parlamant.\nGraet he deus kalz a draoù evit an ekologiezh.\nHa kalz a sonjoù he deus lâret zo bet asantet gant broioù zo.\nKalz a dud yaouank o deus stourmet en he c'hichen.\nUr seurt « donezon » he deus evit komz d'ar re all hag e vefent adu ganti.\nUr plac'h kreñv tre eo Greta.\nHa n'eo nemet 19 vloaz anezhi !\n25. März 2022 5 25 /03 /März /2022 16:02\nAr c’hezeg a c’hell bezañ meur a liv, lâret e vez « meur a sae »,evel : gwenn, gris, du, alzan, brizh, pechard…\nAr c’hezeg ‘oa implijet evit ur boc\nhad traoù evit labourat an douar, evit ober redadegoù, mes ivez evit ar blijadur…\nMeur a orin kezeg ’zo evel an hanovrian pe ar c’hezeg kwpn pe c’hoazh ar marc'h glan.\nAr c’hezek a c’hell beviñ un tammig e pep lec’h reve o orin : bout ‘zo re a c’hell beviñ er manezioù ha re ‘rall e lec’hioù yen…\nImplijet e oant evit ar brezel (gant an dud pinvidik) mes ur bouchad a oa lazhet.\nDebret e vez meur a seurt greun gete evel : maiz frintet, greun, heiz flastret...\n25. März 2022 5 25 /03 /März /2022 15:50\nOber a ra ur glogorenn tro-dro he c’hof evit analañ.\nOber a ra gwiad-kevnid war ar plantoù evit roiñ aer dezho.\nEvit adkemer aer e lak he c’hof a-us an dour hag e adspluj.\nEvit debriñ e ra evel ma vehe marv hag e c'hortoz, pa eh eus\nul loen sell outi e tebr anezhañ.


Bibl/Levr Michéas - Wikimammenn\nL. Prud’homme, 1866 (Levr kentañ Eil levr, p. 262-267)\n◄ Levr Jonas. Levr Michéas. Levr Nahum. ►\nAr profed a ziougan disman̄tr Samaria ha Jéruzalem.\n1. Gér ann Aotrou péhini a zeûaz da Vichéas ar Morastiad, é deisiou Joatan, Ac’haz hag Ézéc’hias rouéed Juda, hag a wélaz diwar-benn Samaria ha Jéruzalem.\n2. Sélaouit, holl boblou ; ra lakai évez ann douar, ha kémen̄d a zô enn-han̄ : bézet ann Aotrou Doué da dést enn hoc’h énép, ann Aotrou eûz hé démpl san̄tel.\n3. Râk chétu ann Aotrou a zeûi er-méâz eûz hé léac’h : diskénna a rai, hag é vac’hô holl uc’helennou ann douar.\n4. Ar ménésiou a steûziô dindan-han̄ : ann traon̄iennou a faoutô ével koar dirâg ann tân, hag ével ann doureier en em daol enn eul loun̄k.\n5. Ha kémen̄t-sé enn abek da wall Jakob, ha da béc’héjou tî Israel. A béléac’h é teû gwall Jakob ? Ha né két eûz a Zamaria ? Péléac’h édo lec’hiou-uc’hel Juda ? Ha né két é Jéruzalem ?\n6. Lakaad a rinn Samaria ével eur bern mein enn eur park pa blan̄teur eur winien : hag é likiinn hé mein da ruḻa enn draon̄ien, hag é tizôlôinn hé diazézou.\n7. Hé holl skeûdennou kizellet a vézô torret, hag hé holl c’hounidou a vézô devet gan̄d ann tân, hag hé holl idolou a gasinn-da-gét : ô véza ma in̄t bét dastumet gan̄t gounidou eur c’hreg fall, hag é tistrôin̄t da c’hounid da eur c’hreg fall.\n8. Râk-sé e keininn, hag é iouc’hinn : kerza a rinn diwisk hag enn noaz : keinvanou a rinn ével ann aérévent, ha kunuc’hennou ével ann aotruzed.\n9. Râk man̄truz eo hé gouli ; deûet eo béte Juda, stokét en deûz oud dôr va fobl, bétég é Jéruzalem.\n10. Na embannit, két kémen̄t-sé é Get, na skuḻit két a zaérou, é tî ar poultr en em c’hôlôit a boultr.\n11. Id ébiou, gôlôet a véz hag a vézégez, c’houi péré a choum enn eul léac’h dudiuz : né két éat er-méaz ann hini a choum enn hoc’h harzou : ann ti nés, péhini a zô choumet enn hé zâ anézhan̄ hé-unan, a zô bét glac’haret enn abek d’é-hoc’h.\n12. Râg ann hini a choum er c’houervder a zô bét ré wan évid ôber vâd d’é-hoc’h : ô véza ma eo diskennet ann drouk diouc’h ann Aotrou bété porz Jéruzalem.\n13. Ar ré a choum é Lac’his a zô bét spoun̄tet brâz gan̄t trouz ar c’hirri : penn ar péc’hed eo té, merc’h Sion ; râg enn-od eo bét kavet gwallou Israel.\n14. Râk-sé roué Israel a gasé eûz hé dud étrézé prin̄sed Get : hôgen na gavin̄t néméd eunn ti a c’hevier, a douellô anézhô.\n15. Eunn her a gasinn c’hoaz d’id, té péhini a choum é Marésa : gloar Israel a iélô béteg Odollam.\n6. Râk-sé é vézô nôz d’é-hoc’h évit gwélédigez, ha tévalien évid diougan : ann héol a guzô war ar broféded, hag ann deiz a zuô war-n-ézhô.\nGanédigez ar C’hrist. Ar brôadou ar ré bella a drô ouc’h Doué.\n1. Bréma a vézi gwastet, merc’h al laéroun : lékéat hô deûz ar c’hrounn war-n-omp : skei a rain̄t gan̄d eur wialen war vôc’h barner Israel.\n2. Ha té, Béthléhem Éfrata, bihanig oud é-touez keriou Juda : ac’hanod é teûi d’in ann hini a vézô da Aotrou enn Israel, ann hini a zô deûet adaleg ar penn-ken̄ta, adaleg ann deisiou peûr-baduz.\n3. Râk-sé é rôi d’ézhô bétég ann amzer, é péhini é c’houilioudô ann hini a dlé gwilioudi : hag ann dilerc’h eûz hé vreudeûr a zistrôi out bugalé Israel.\n4. Hag hén̄ a zavô, hag a beûrô é ners ann Aotrou, é uc’helded hanô ann Aotrou hé Zoué : hag hî a zistrôi, râk neûzé é vézô meûlet dreist-men̄t bétég harzou ann douar.\n5. Hag hén̄ a vézô ar péoc’h ; pa zeûi ann Assiried enn hor brô-ni, ha pa vac’hin̄t hon tiez : ha nî a lakai da zével out-hô seiz meser, hag eiz dén brâz.\n6. Hag hî a zispennô douar Assur gan̄d ar c’hlézé, ha douar Nemrod gan̄d hô gwafiou : hag hén̄ hon dieûbô eûz ann Assiried, pa zeûin̄t enn hor brô, ha pa vac’hin̄t hon harzou.\n7. Ha dilerc’hiou Jakob a vézô é-kreiz kalz poblou, ével ar glîz a zeû eûz ann Aotrou, hag ével bannéou dour war ar géot, hép gortozi dén, hép gédal nétrâ digan̄t bugalé ann dûd.\n8. Ha dilerc’hiou Jakob a vézô er brôadou, é-kreiz kalz poblou, ével eul léon é-kreiz loéned ar c’hoajou, hag ével eul léonik é-kreiz eunn tropel dén̄ved, péhini a drémen, a vâc’h, hag a skrâp, hép ma hell hini harza out-han̄.\n9. Da zourn a zavô war ar ré a vrézélékai ouz-id, ha da holl énébourien a vézô dispennet.\n10. Ha chétu pétrâ a c’hoarvézô enn deiz-zé, émé ann Aotrou : Tenna a rinn da gézek eûz da greiz, hag é torrinn da girri.\n11. Dispenna a rinn keriou da vrô, hag é tiskarinn da holl gréou : ar strôbinellou a denninn eûz da zourn, ha na vézô mui a ziouganerien enn-od.\n12. Kas a rinn da-gét da idolou kizellet, hag ar skeûdennou eûz da greiz : ha na azeûli mui labour da zaouarn.\n13. Diframma a rinn ar c’hoajou brâz eûz da greiz, hag é vrévinn da geriou.\n14. Hag en em ven̄ji a rinn em frouden hag em buanegez eûz ann holl vrôadou péré n’hô deûz két va zélaouet.\nAnn Aotrou a rébech d’ar Iuzevien hô dizanaoudégez.\n1. Sélaouit ar péz a lavar ann Aotrou : Sâv, breûta oud ar ménésiou, ha ra glevô ar c’hrec’hiennou da vouéz.\n2. Ra glevô ar ménésiou barn ann Aotrou, hag ivé diazézou kré ann douar : râg ann Aotrou a iélô é barn gan̄d hé bobl, hag a vreûtai gan̄d Israel.\n3. Va fobl, pétrâ em eûz-mé gréat d’id, pé é pétrâ ounn-mé bét divad enn da géver ? Respon̄d d’in.\n4. Hag enn abeg eo ma em eûz da dennet eûz a vrô ann Éjipt, ma em eûz da zieûbet eûz a dî ar sklavérez, ha ma em eûz kaset enn da raok Moizes, hag Aaron, ha Maria ?\n5. Va fobl, ar péz koun, mé az péd ; eûz ar péz a vennaz Balac’h roué Moab, hag eûz ar péz a lavaraz d’ézhan̄ Balaam mâb Béor, eûz a Zetein bété Galgala, évit ma anavézi péger reiz eo ann Aotrou.\n6. Pétrâ a genniginn-mé a hétuz d’ann Aotrou ? ha pléga a rinn-mé va glîn dirâg ann Doué uc’hel-brâz ? ha kenniga a rinn-mé d’ézhan̄ sakrifisou-losk, ha leûéou bloasiek ?\n7. Hag ann Aotrou a hell béza habaskéet gan̄t mil tourz, pé gan̄t mil ha mil bouc’h lard ? ha rei a rinn va c’hen̄ta-ganet évit va gwall, frouez va c’hôv évit péc’hed va éné ?\n8. Diskouéza a rinn d’id, ô dén, pétrâ a zô mâd, ha pétrâ a c’houlenn ann Aotrou digan-éz : Béza reiz er varn, karout ann drugarez, ha baléa gan̄t préder gan̄d da Zoué.\n9. Mouéz ann Aotrou a c’harm étrézég ar géar, hag ar ré a zouj da hanô a vézô salvet : Sélaouit, breûriézou : hôgen piou hé arnodô ?\n10. Tenzoriou ar fallagriez a zô c’hoaz ével eunn tan é tî ann dén-fallagr, hag ar ven̄t gaou leûn a frouden.\n11. Ha mé a hellô rei da vâd ar valan̄s gaou, hag ar poéz touelluz ?\n12. Enn doazé-zé eo eo leûn hé zud-pinvidik a fallagriez : hag ar ré a choum enn-hi a lavar gevier, hag hô zéôd n’eo némét touellérez enn hô génou.\n13. Râk-sé éta, hag enn abek d’as péc’héjou, em eûz déraouet skei kré war-n-od.\n14. Dibri a rî, ha n’az pézô két da walc’h : da vézégez a vézô enn da greiz : mar kémérez eur ré, n’hô dieûbi két : hag ar ré az pézô dieûbet, a rôinn d’ar c’hlézé.\n15. Hada a rî, ha na védi két : gwaska a rî ann olived, ha n’en em lardi két gan̄d éôl : gwaska a ri ar rézin, ha na évi két a wîn.\n16. Miret hoc’h eûz kélennou Amri, hag holl ôberiou tî Ac’hab, hag hoc’h eûz baléet enn hô ioulou ; râk-sé é rôinn ac’hanod d’as koll, hag ar ré a choum enn-han̄ d’ar goapérez : hag é tougot mézégez va fobl.\nDisman̄tr Babilon. Assav tî Jakob.\n1. Gwâ mé, péhini a zô deûet ével ann hini a gutuḻ ar rézin enn diskar-amzer : na gavann két eur bod rezin da zibri : va éné en deûz c’hoan̄téet ivé fiez abréd,\n2. N’eûz mui a zen̄t war ann douar, n’eûz dén reiz é-béd é-touez ann dûd, holl éc’h aozon̄t spiou évit skuḻa ar goâd ; pép-hini a ia war-lerc’h hé vreûr évid hé laza.\n3. Mâd é galvon̄t droug hô daouarn ; ar prin̄s a c’houlenn, hag ar barner en em werz : ann dén brâz a gomz hervez ioul hé éné, hag hî hé starta.\n4. Ar gwella anézhô a zô ével eunn drézen, hag ar reiza ével eunn dréan spern. Deiz da wélédigez, deiz da emwél a zeû : neûzé e vézin̄t dispennet.\n5. Na likiit két hô fisian̄s enn hô miñoun, nag hô kréd enn hô réner : serr dôr da c’hénou oud ann hini a zo gourvézet war da askré.\n6. Râg ar mâb a wall-gâs hé dâd, hag ar verc’h a zâv a-éneb hé mamm, hag ar verc’h-kaer a-éneb hé mamm-gaer : hag énébourien ann dén eo tûd hé dî.\n7. Hôgen mé a zellô oud ann Aotrou ; gortozi a rinn Doué va zalver ; ha va Doué am sélaouô.\n8. N’en em laouéna két em énep, va énébourez, ô véza ma ounn kouézet : sével a rinn adarré, goudé ma vézinn bét azézet enn amc’houlou ; ann Aotrou eo va goulou.\n9. Buanégez ann Aotrou a zouginn, ô véza ma em eûz péc’het enn hé énep, kén n’en dévézô klevet va breût, ha gréat va barn : va c’hâs a rai er goulou, ha mé a wélô hé reizded.\n10. Ha va énébourez a wélô kémen̄t-sé, hag a vézô gôlôet a véz, hî péhini a lavar d’in : Péléac’h éma ann Aotrou da Zoué ? Va daoulagad hé gwélô ivé : hag hî a vézô mac’het neûzé ével fan̄k ar ruou.\n11. Enn deiz-zé é vézô assavet da diez : enn deiz-zé é vézô pelléet al lézen.\n12. Enn deiz-zé é teûor eûz ann Assiria bétég enn-od, ha bétég ar c’heriou kré ; hag eûz ar c’heriou kré bétég ar ster, hag eûz ar môr d’ar môr, hag eûz ar ménez d’ar ménez.\n13. Hag ar vrô a vézô an̄kéniet enn abek d’hé dûd, hag enn abek da frouez hô ménésiou.\n14. Pask da bobl gan̄d da wialen, dén̄ved da zigwéz, ar ré a choum hô-unan er c’hoad, é-kreiz ar C’harmel : ra beûrin̄t é Basan hag é Galaad ével enn deisiou kôz.\n15. Ével enn deisiou é péré é tenniz ac’hanod eûz a vrô ann Éjipt, é tiskouézinn burzudou d’ézhan̄.\n16. Ar brôadou a wélô, hag hî a vézô mézékéet gan̄d hô holl ners. Lakaad a rain̄t hô dourn war hô génou, hô diskouarn a vouzarai.\n17. Lipa a rain̄t ar poultr ével ann aéred, ével ar prén̄ved é vézin̄t strafilet enn hô ziez : spoun̄ta a rain̄t dirâg ann Aotrou hon Doué, hag hô dévézô aoun ra-z-od.\n18. Pé Zoué a zô hén̄vel ouz-id, té péhini a lam ar fallagriez, hag a drémen dreist péc’hed dilerc’hiou da zigwéz ? Na zigasô mui hé frouden, rag hén̄ a gâr ann drugarez.\n19. Distrei a rai ouz-omp, hag é rai trugarez enn hor c’hen̄ver : kâs a rai da-gét hor fallagriézou, hag é taolô hon holl bec’héjou é gwéled ar môr.\n20. Da wirionez a rôi da Jakob, ha da drugarez da Abraham, ével ma éc’h eûz hé douet d’hon tadou abaoé ann deisiou kôz.\nAdtapet diwar « https://br.wikisource.org/w/index.php?title=Bibl/Levr_Michéas&oldid=63279 »\nKemmoù diwezhañ degaset d'ar bajenn-mañ d'an 16 Mae 2014, da 22:28.